A ye waajuli kɛ Masaya koo la ani a ye fɔrɔmasɔn di a ka cidenw ma | Yezu ka ɲɛnamaya\nA ye waajuli kɛ Galile ani a ye fɔrɔmasɔn di a ka cidenw ma\nMATIYO 9:35–10:15 MARIKI 6:6-11 LUKA 9:1-5\nYEZU BE WAAJULI KƐ GALILE MARA LA TUGUN\nA Y’A KA CIDENW CI U KA TAGA WAAJULI KƐ\nYezu jijanin lo waajuli baara la, a saan fila ɲɔgɔn ye nin ye. Yala a bena a ɲini ka lafiɲɛ sisan wa? Ayi. A yɛrɛ ye dɔ fara a ka waajuli baara kan. A tora ka “taga dugubaba ni dugudenninw na ka mɔgɔw kalan zuwifuw ka kalansow kɔnɔ. A tun be sankolo masaya koo fɔ, ani ka banabagatɔ sifa bɛɛ kɛnɛya.” (Matiyo 9:35). A ye min ye, o y’a to a y’a faamu ko a ka ɲi ka dɔ fara waajuli baara kan. Nka, a bena o kɛ cogo di?\nA tun mana taga duguw la, a b’a ye ko mɔgɔw mako be dɛmɛ ni dususalo la Alako ta fan fɛ. U be i ko sagaw, dɛndɛbaga tɛ minw na. U sɛgɛnnin lo ani mɔgɔ t’a janto u la. U hinɛ ye Yezu minɛ ani a y’a fɔ a ka kalandenw ye ko: “Suman tigɛta ka ca, nga baarakɛlaw man ca. Aw ka forotigi daali a ka baarakɛlaw ci ka ta’a ka suman tigɛ.”—Matiyo 9:37, 38.\nYezu b’a lɔn fɛɛn min bena mɔgɔw dɛmɛ. A y’a ka ciden 12 weele ani a y’u tilan fila fila k’u kɛ jɛnkulu wɔɔrɔ ye waajuli baara kama. O kɔ, a y’a fɔ u ye ka gwɛ ko: “Siya minw tɛ Yahutuw ye, aw kana taa olu fan fɛ, aw kana don Samarikaw ka duguw si kɔnɔ fana. A’ ye taa Israɛl mɔgɔw fan fɛ, olu minw kɛra i ko saga tununnenw. Aw taatɔ ka to ka waajuli kɛ ko sankolo masaya surunyara.”—Matiyo 10:5-7.\nYezu ye Ala ka Masaya min kofɔ a ka delili modɛli la, a ka kalandenw tun ka ɲi ka waajuli kɛ o masaya lo koo la. Yezu Krista lo tun bena kɛ o Masaya ka Masacɛ ye. Komi a be n’u ye, o kama a y’a fɔ ko “Masaya surunyara.” Nka, mun lo bena a yira ko a ka kalandenw y’o Masaya ka lasigiden dɔw ye? Yezu ye see di u ma ka banabagatɔw kɛnɛya, ka suuw kunu ani a y’a fɔ u ye k’u kana wari minɛ mɔgɔw fɛ o kosɔn. Nka, a ka cidenw tun bena u makoɲɛfɛnw, i n’a fɔ u ka loon o loon dumuni sɔrɔ cogo di?\nYezu y’a fɔ a ka kalandenw ye k’u kana bololafɛn si labɛn ka sɔrɔ ka taga o waajuli baara la. A ko u kana taga ni sanu, warijɛ wala ni warimisɛn ye. U yɛrɛ mako tun t’a la ka dumuni marafɛn ni dereke filanan wala sanbara filanan ta. Mun na do? Yezu y’u hakili sigi ko: “Baarakɛla ka kan n’a ka dumuni ye.” (Matiyo 10:10). Mɔgɔ minw bena u mako don u ka kuma na, olu bena kalandenw makoya jɔnjɔnw wasa. Yezu ko: “N’aw sera dugu o dugu la, n’aw jigira mɔgɔ min fɛ, aw ka to o tigi fɛ fɔɔ aw ka bɔ o dugu nin la.”—Mariki 6:10.\nKalandenw ka ɲi ka Masaya kibaro fɔ mɔgɔw ye soow kɔnɔ cogo min na, Yezu ye cikanw di u ma o koo la fana. A ko: “N’aw bena don luu min kɔnɔ, aw k’a fɔ ko Ala ka hɛrɛ kɛ o luu kɔnɔ mɔgɔw ye. N’u sɔnna ko aw ka jigi u fɛ, aw ye duga min kɛ u ye, u bena o hɛrɛ sɔrɔ. Nga n’u banna ko aw te jigi u fɛ, aw tun ye duba min kɛ u ye, u tena o hɛrɛ sɔrɔ. Ni luu min mɔgɔw banna ka jigiyɔrɔ d’aw ma, walima ni dugu mɔgɔ minw banna k’aw lamɛn, aw bɔtɔ yen, aw k’aw sennabuguri furanfuran. O kɔ, aw ye bɔ yen.”—Matiyo 10:12-14.\nDugumɔgɔw bɛɛ yɛrɛ tun be se ka ban k’u lamɛn. N’o tun kɛra, mun lo tun bena o dugumɔgɔw sɔrɔ? Yezu y’a fɔ ko kiti fariman tun bena tigɛ u kan. A ko: “Tiɲɛ na, ne b’a fɔ aw ye ko kiti loon na, Sodɔmukaw ni Gɔmɔrikaw ka tɔɔrɔ bena nɔgɔya ka tɛmɛ o dugu mɔgɔ nunu ta kan.”—Matiyo 10:15.\nTuma juman lo Yezu segira ka taga waajuli kɛ Galile? A ye mun lo kɔrɔsi mɔgɔw koo la?\nYezu y’a ka ciden 12 ci cogo di? A ye cikan jumanw lo di u ma?\nKɔrɔ juman na, “Masaya surunyara”?\nA ci dɔ ma A ci dɔ ma A ye waajuli kɛ Galile ani a ye fɔrɔmasɔn di a ka cidenw ma\njy sap. 49 ɲɛɛ 122-123


Yezu b’a ka cidenw seenw ko | Yezu ka ɲɛnamaya\nYezu b’a ka cidenw seenw ko\nMATIYO 26:20 MARIKI 14:17 LUKA 22:14-18 ZAN 13:1-17\nYEZU B’A KA TƐMƐNKAN SELI LABAN KƐ N’A KA CIDENW YE\nA B’A KA CIDENW SEENW KO WALISA K’U KALAN KOO DƆ LA\nKa kɛɲɛ ni Yezu ka cifɔlenw ye, Piyɛri ni Zan be Zeruzalɛmu ka ban walisa ka Tɛmɛnkan seli labɛn. Yezu ni ciden tan tɔɔw tagara u sɔrɔ yen. Tileben tuma lo ani u be jigira ka bɔ Oliviyeyirikulu kan. Sanni Yezu ka sa, a siɲɛ laban lo ka to o kulu kan ka Zeruzalɛmu dugu filɛ.\nDɔɔni o kɔ, Yezu n’a ka cidenw sera Zeruzalɛmu. U ka ɲi ka Tɛmɛnkan seli dumuni kɛ boonba min kɔnɔ, u tagara yen. U yɛlɛla boon sanfɛla la. O yɔrɔ tun labɛnna walisa Yezu ka Tɛmɛnkan seli kɛ n’a ka cidenw dama ye. Yezu tun kɔrɔtɔnin lo o loon ka se. A ko: “Ne tun b’a fɛ kosɔbɛ ka [Tɛmɛnkan seli] nin dumuni kɛ n’aw ye sanni ne be tɔɔrɔ.”—Luka 22:15.\nKabi saan caaman, mɔgɔw delinanko tun ye ka diwɛn jifilen dɔw di di mɔgɔw ma Tɛmɛnkan seli dumuni wagati la. Sisan, Yezu ye diwɛn ta ka barika la Ala ye ani k’a fɔ ko: “Aw k’a minɛ k’a min, bari ne b’a fɔ aw ye ko ne tena duvɛn min tugu ni Ala ka masaya ma se.” (Luka 22:17, 18). A gwɛnin lo ko Yezu satuma sera.\nK’u to dumuni na, Yezu ye koo dɔ kɛ a ma deli ka min kɛ. A wulila k’a ka forokiya bɔ, ka fani wɛrɛ ta k’a cɛɛ siri n’o ye. O kɔ, a ye jii don minan dɔ kɔnɔ. Tuma caaman na, sotigi lo be labɛn kɛ walisa lonanw seenw ka ko. N’a sɔrɔ a ka baaraden dɔ lo b’o kɛ (Luka 7:44). Nka, komi sotigi tɛ yen u cɛ, Yezu yɛrɛ lo wulila k’o baara kɛ. A ka ciden dɔ tun be se k’a bɔ a yɛrɛ la k’o baara kɛ, nka u si m’o kɛ. Yala u bele be sanga ɲɔgɔn na wa? A ka kɛ min o min ye, u maloyara k’a ye ko Yezu lo b’u seen kora.\nYezu nana Piyɛri seen ko yɔrɔ tuma min na, Piyɛri y’a fɔ a ye ko: “E tena ne seen ko abada!” Yezu y’a fɔ a ye ko: “Ni ne m’i seen ko, i tena niyɔrɔ sɔrɔ ne fɛ.” A y’a fɔ Yezu ye ko: “A kana dan n seen dama ma, nga n bolo ni n kuun fana ko.” Yezu ka jaabili ye Piyɛri kabakoya. A ko: “Ni mɔgɔ min kora ka ban, o tigi mako t’a la ka ko tugu fɔɔ k’a seen dama le ko, bari a fari saniyanin lo ka ban. Aw gwɛnin lo, nga aw bɛɛ tɛ.”—Zan 13:8-10.\nYezu y’a ka ciden 12 nunu seenw ko, hali Zuda Isikariyɔti taw. O kɔ, Yezu y’a ka forokiya don ani ka sigi dumuni kun na tugun. A y’u ɲininga ko: “Ne ye koo min kɛ aw ye, aw y’o faamu wa? Aw be ne wele ko karamɔgɔ ani Matigi, o bɛnnin lo, bari ne y’o le ye. Ni ne y’aw seen ko, ne min ye aw ka Matigi ni karamɔgɔ ye, aw fana ka kan ka ɲɔgɔn seen ko ten. Ne y’o kɛ janko k’o ɲaa yira aw la. Ne ye fɛɛn min kɛ aw ye, aw k’o ɲɔgɔn kɛ aw mɔgɔɲɔgɔnw ye. Tiɲɛ tiɲɛ na, ne b’a fɔ aw ye ko baaraden man fisa n’a kuntigi ye, walima ciden man fisa n’a cibaga ye. Sisan aw y’o koo lɔn, n’aw y’o koo nin kɛ, aw dagamuna.”—Zan 13:12-17.\nO ye ɲɛyirali ɲuman yɛrɛ lo ye yɛrɛmajigilenya koo la! Yezu ka kalandenw man kan ka lɔyɔrɔba ɲini. U man kan k’a miiri k’u ka fisa ni tɔɔw ye ani ko tɔɔw lo ka kan ka baara kɛ olu ye. Nka, u ka ɲi ka Yezu ladegi. O kɔrɔ tɛ ka tɔɔw seen ko yɛrɛ yɛrɛ la, nka k’u yɛrɛ labila ka baara kɛ tɔɔw ye majigilenya la ani u tɛ mɔgɔ woloma.\nTɛmɛnkan seli dumuni tuma na, Yezu ye mun lo fɔ min b’a yira ko a satuma surunyana?\nYezu ye cidenw seenw ko. Mun na o koo barila u la?\nYezu kɛtɔ k’a ka cidenw seenw ko, a b’a fɛ k’u kalan mun lo la?\nMatigi ye Piyɛri degi yafali kɛcogo la\nPiyɛri ye kalan juman lo sɔrɔ Yezu fɛ yafali koo la? Yezu ye mun lo kɛ k’a yira ko a yafara Piyɛri ma?\nA ci dɔ ma A ci dɔ ma Yezu b’a ka cidenw seenw ko\njy sap. 116 ɲɛɛ 268-269


Mun lo daganin lo lafiɲɛlon na? | Yezu ka ɲɛnamaya\nMun lo daganin lo lafiɲɛlon na?\nMATIYO 12:9-14 MARIKI 3:1-6 LUKA 6:6-11\nYEZU YE CƐƐ DƆ BOLO KƐNƐYA LAFIƝƐLON NA\nLafiɲɛlon wɛrɛ la, Yezu tagara batoso dɔ kɔnɔ, n’a sɔrɔ Galile mara la. Cɛɛ dɔ tun be yen min kinibolo faganin lo (Luka 6:6). Sariya karamɔgɔw ni Fariziɲɛw be Yezu kɔrɔsira koɲuman. Mun na do? U ka ɲiningali b’a yira u kɔnɔnako tigitigi ye min ye. U ko: “A daganin be mɔgɔ ka banabagatɔw kɛnɛya lafiɲɛlon na wa?”—Matiyo 12:10.\nYahutuw ka diinan kuntigiw b’a fɔ ko mɔgɔ tɛ se ka furakɛ lafiɲɛlon na fɔɔ n’a tigi niin be farati la. Olu fɛ, ni mɔgɔ dɔ kolo bɔra a nɔɔ na wala n’a fari yɔrɔ dɔ mugura, a daganin tɛ u k’a sama. Ka tiɲɛn fɔ, o diinan kuntigiw ma Yezu ɲininga sabu o cɛɛ hinɛ b’u la dɛ. Nka, u be fɛɛrɛ ɲinina ka Yezu jalaki le.\nNka Yezu b’u ka filankafoya kala ma. Ala ka sariya min tun ko mɔgɔ kana baara kɛ lafiɲɛlon na, Yezu b’a lɔn k’o diinan kuntigiw b’o sariya tɔrɔmina le (Ɛkizɔdi 20:8-10). U siɲɛ fɔlɔ tɛ ka Yezu kɔrɔfɔ a ka kɛwale ɲumanw kosɔn. Sisan, Yezu ye koo dɔ kɛ min ye sɔsɔliba dɔ lawuli. A y’a fɔ cɛɛ bolo faganin ye ko: “Wili ka na lɔ yan mɔgɔw bɛɛ ɲafɛ.”—Mariki 3:3.\nYezu y’a ɲɛsin diinan kuntigiw ma k’u ɲininga ko: “Ni saga kelen be aw dɔ fɛ, n’o saga benna kɔlɔn kɔnɔ lafiɲɛlon na, o tigi ten’a bɔ wa?” (Matiyo 12:11). Komi saga ye nafolofɛn ye u fɛ, u kɔni tɛn’a to kɔlɔn kɔnɔ fɔɔ o dugusagwɛ. N’o tɛ o saga be se ka sa ani o bena kɛ bɔnɛ ye u fɛ. Ka fara o kan, Ala ka Kuma b’a fɔ ko: “Mɔgɔtilennin be janto a ka begɛnw yɛrɛ la.”—Talenw 12:10.\nYezu basigira o kan k’a fɔ ko: “Mɔgɔ ka fisa ni saga ye kosɔbɛ. O kama, a bɛnnin lo mɔgɔ ka koɲuman kɛ mɔgɔ ye lafiɲɛlon na.” (Matiyo 12:12). O la, ni Yezu y’o cɛɛ kɛnɛya, a tɛ lafiɲɛlon sariya tiɲɛna. Yezu ka kumaw tilennin lo ani u b’a yira ko Yezu be makari mɔgɔ la. Diinan kuntigiw tɛ se k’o kumaw sɔsɔ cogo si la. U jera dɔrɔn.\nYezu dusu kasira u ka miiriya kolon kosɔn. A yɛlɛmana ka filɛri kɛ ani a y’a fɔ o cɛɛ ye ko: “I bolo jan.” (Matiyo 12:13). A y’a bolo faganin jan, ani a kɛnɛyara. Cɛɛ ninsɔndiyara kosɔbɛ. Nka, o diinan kuntigi minw b’a ɲinina ka Yezu jalaki, olu y’o koo ta cogo di?\nSanni u ka ninsɔndiya cɛɛ kɛnɛyali kosɔn, u bɔra ani u sinna ka taga ɲɔgɔn ye “ni masacɛ Erɔdi kɔmɔgɔw ye ka Yezu fagacogo ɲini.” (Mariki 3:6). Saduseɲɛw ka diinan mɔgɔw fana tun b’o politiki jɛnkulu kɔnɔ k’a sɔrɔ olu ni Fariziɲɛw tun tɛ bɛn. Nka sisan, u be ɲɔgɔn dɛmɛna ka se ka Yezu kɛlɛ.\nMun lo kɛra sababu ye ka sɔsɔliba dɔ lawuli Yezu ni Yahutuw ka diinan kuntigiw cɛ?\nYahutuw ka diinan kuntigiw tun be ni miiriya kolon juman lo ye lafiɲɛlon sariya koo la?\nYezu y’a yira cogo di k’o miiriya tilennin tɛ?\nA ci dɔ ma A ci dɔ ma Mun lo daganin lo lafiɲɛlon na?\njy sap. 32 ɲɛɛ 78-79


Sar 20 AKKDC08 - Masaba y'a fɔ Musa ye ko: «A fɔ - Bible Search\nSar 19 Sar 21\n1Masaba y'a fɔ Musa ye ko: 2«A fɔ Isirayɛlidenw ye ko:\n«Ni mɔgɔ o mɔgɔ y'a deen dɔ di *Milikɔmu ma, Isirayɛliden fara lonan kan min siginin be Isirayɛli jamana kɔnɔ, o tigi ka faga. Jama k'a bon ni kabakuruw ye. 3Ne yɛrɛ bena wili o tigi kama, k'a niin bɔ a ka mɔgɔw cɛma, bari a y'a deen di Milikɔmu ma ka ne ka sigiyɔrɔ nɔgɔ, ani ka ne tɔgɔ senuman cɛn. 4O tigi y'a deen di Milikɔmu ma tuma min na, ni jama y'a kɛ i n'a fɔ u m'a ye, n'u ma o tigi faga, 5ne yɛrɛ bena wili o tigi n'a ka somɔgɔw kama, ani minw bɛɛ be tugu a kɔ ka kakalaya kɛ ka Milikɔmu bato. Ne bena u niin bɔ u ka mɔgɔw cɛma.\n6«Ni mɔgɔ min ye kakalaya kɛ ka taga sukɔrɔ welebaga, walima lagwɛlikɛla fɛ, ne bena wili o tigi kama k'a niin bɔ a ka mɔgɔw cɛma. 7Aw k'aw yɛrɛ di ne ma ka kɛ mɔgɔɲumanw ye, bari ne le ye Masaba aw ka Ala ye.\nMɔgɔ man kan ka min kɛ\n8«Aw ka banba ka ne ka sariyaw mara. Ne ye Masaba ye, ne y'aw woloma k'aw kɛ n taw ye.\n9- «Ni mɔgɔ o mɔgɔ y'a faa, walima a baa nɛni, o tigi ka faga. A y'a faa, walima a baa nɛni minkɛ, o kunko bena to a yɛrɛ kunna.\n10- «Ni mɔgɔ dɔ ye kakalaya kɛ n'a sigiɲɔgɔn muso ye, o tigi n'o muso fila bɛɛ bena faga.\n11- «Ni mɔgɔ dɔ jɛnna n'a faa ka muso ye, a y'a faa lɛɛbu. U fila bɛɛ ka kan ka faga. U kunko be to u yɛrɛ kunna.\n12- «Ni mɔgɔ dɔ jɛnna n'a dencɛ muso ye, u fila bɛɛ ka kan ka faga. U ye koɲagaminin le kɛ. U kunko be to u yɛrɛ kunna.\n13- «Ni mɔgɔ dɔ y'a cɛɲɔgɔn ɲini i n'a fɔ muso, u fila bɛɛ ye koo kolon kɛ. U ka kan ka faga. U kunko be to u yɛrɛ kunna.\n14- «Ni mɔgɔ dɔ ye denmuso n'a baa furu ɲɔgɔn fɛ, o ye kojuguba ye. U ka kan ka jɛni, cɛɛ ni muso nunu. O la, o kojugu ɲɔgɔn tena sɔrɔ aw cɛma.\n15- «Ni cɛɛ dɔ jɛnna ni begɛn ye, a ka kan ka faga. Aw ka begɛn nin faga fana.\n16«Ni muso dɔ gwɛrɛla begɛn dɔ la ko a be jɛn n'a ye, o muso ni begɛn nin ka kan ka faga. U ka kan ka faga le. U kunko be to u yɛrɛ kunna.\n17- «Ni mɔgɔ dɔ y'a balimamuso furu, a faa denmuso, walima a baa denmuso, ka jɛn n'a ye, o ye malobaliyako ye. U fila ka kan ka gwɛn u ka mɔgɔw ɲana. O cɛɛ NIN y'a balimamuso lɛɛbu minkɛ, a ka tilenbaliya kunko bena to a yɛrɛ kunna.\n18- «Ni cɛɛ dɔ jɛnna ni muso ye k'a to a ka landa la, u fila bɛnn'a la ka muso nin ka joli bɔyɔrɔ ye. U ka kan ka gwɛn ka bɔ u ka mɔgɔw cɛma.\n19- «Aw kana jɛn n'aw baa dɔgɔmuso, walima a kɔrɔmuso ye, walima aw tɛnɛmuso ye, bari o ye aw balima yɛrɛ yɛrɛ lɛɛbuko ye. Aw ka tilenbaliya kunko bena kɛ aw yɛrɛ kunna.\n20«Ni mɔgɔ dɔ jɛnna n'a facɛfitini ka muso ye, a y'o muso nin cɛɛ lɛɛbu. U fila bɛɛ ka hakɛ bena to u yɛrɛ kunna, u bena sa deen sɔrɔbaliya la.\n21- «Ni mɔgɔ dɔ y'a balimacɛ yɛrɛ yɛrɛ muso bɔsi, o ye konɔgɔnin ye. A y'a kɔrɔ, walima a dɔgɔnin lɛɛbu. U tena deen sɔrɔ.\n22«Aw ye banba ka ne ka sariyaw ni ne ka kuma bɛɛ bato, janko ne be tagara n'aw ye jamana min na aw ka sigi yen, n kana aw gwɛn ka bɔ yen. 23Ne be siya minw gwɛn na ka bɔ aw ɲa, aw kana tugu olu ka landaw kɔ. Olu y'o koo nunu bɛɛ le kɛ, o le y'a to u nigɛ bɔra ne la. 24Ne y'a fɔ aw ye ko aw bena u ka jamana tigiya kɛ. Ne bena jamana nin di aw ma ka kɛ aw ta ye, nɔnɔ ni lii ka ca kosɔbɛ o yɔrɔ la, jamana diman lo. Ne le ye Masaba aw ka Ala ye. Ne y'aw kɛ danna siya tɔw la.\n25«Begɛn minw saniyanin lo ne ka sariya faan fɛ, aw k'olu ni begɛn nɔgɔninw faranfasi ka bɔ ɲɔgɔn na, ani kɔnɔ saniyaninw ni kɔnɔ nɔgɔninw. Begɛn ni kɔnɔ, ani fɛɛn minw be yaala dugukolo kan, ne y'o faranfasi ka bɔ tɔw la aw ye ko u nɔgɔnin be, aw kana aw yɛrɛ nɔgɔ ni olu ye.\n26«Aw ka kɛ mɔgɔɲumanw ye ne fɛ, bari ne Masaba ka ɲi. Ne ye aw faran ka bɔ siya tɔw la k'aw bila danna, janko aw ka kɛ ne taw ye.\n27«Cɛɛ, walima muso min be sukɔrɔw wele, walima min be lagwɛli kɛ, o tigi ka kan ka faga. Mɔgɔw k'u bon ni kabakuruw ye. U ka kunko bena to u yɛrɛ kunna.»


Kod 18 AKKDC08 - Masaba y'a yɛrɛ yira Ibrayima la - Bible Search\nKod 17 Kod 19\nMasaba bena bɔ Ibrayima fɛ\n1Masaba y'a yɛrɛ yira Ibrayima la Manbure joyiriw gɛrɛfɛ. Ibrayima tun siginin be a ka fanibugu daa la tilegwanfɛ. 2- A y'a ɲaa kɔrɔta ka filɛli kɛ, a ye cɛɛ saba lɔnin ye, u yɔrɔ tun man jan a la. A y'u ye minkɛ, a wilila ka bɔ a ka soo daa la ka boli ka taga u kunbɛn, k'a ɲaa biri duguma 3k'a fɔ ko: «Ne matigi, ni ne koo ka d'i ye, ne b'i daali, i kana i ka jɔncɛ tɛmɛ. 4U ka na ni jii dɔɔni ye, aw b'aw seen ko, ka lafiɲɛ yiri nin kɔrɔ. 5Ne bena dumuni di aw ma janko aw ka barika sɔrɔ, ka sɔrɔ ka taga n'aw ka sira ye, bari aw sera aw ka jɔncɛ fɛ.» U ko: «Ayiwa, i k'a kɛ ten.»\n6Ibrayima teliyara ka taga don fanibugu kɔnɔ Sara fɛ k'a fɔ a ye ko: «Teliya, mugu tɛntɛnnin filen ɲaa saba bɔ k'o nɔɔni, ka ŋɔmi yiran.» 7O kɔ, a bolila ka taga misidenɲuman belebele dɔ minɛ a ka begɛnw cɛma k'o di baaraden dɔ ma, ale fana teliyara k'o labɛn. 8A ye naare ni nɔnɔ ta, ka na o bila lonanw kɔrɔ, ani misiden sogo tobinin. Ka u to dumuni na, a lɔra u gɛrɛfɛ yiri kɔrɔ.\n9U y'a ɲininga ko: «I muso Sara be min?» A y'u jaabi ko: «A be soo kɔnɔ.» 10- U dɔ ko: «Siga t'a la, ne bena kɔsegi ka na i fɛ yan saan wɛrɛ, nin waati nin ɲɔgɔn na, k'a sɔrɔ dencɛ b'i muso Sara bolo.» Sara yo kuma mɛn k'a to Ibrayima kɔfɛ fanibugu daa la.\n11O y'a sɔrɔ Ibrayima ni Sara tun kɔrɔla kosɔbɛ, Sara sii tun tɛmɛna denwolo ma. 12- O la, Sara yɛlɛl'a yɛrɛ kɔnɔ k'a fɔ ko: «Ne kɔrɔla ka ban, ne matigi fana kɔrɔla. O diya waati ma tɛmɛ wa?» 13Masaba y'a fɔ Ibrayima ye ko: «Mun na Sara yɛlɛla k'a fɔ ko yala ale musokɔrɔnintɔ bena deen wolo sɔbɛ la wa? 14- Ne, Masaba be dɛsɛ koo dɔ la wa? Ne bena kɔsegi ka na i fɛ saan wɛrɛ, nin waati ɲɔgɔn na, k'a sɔrɔ dencɛ be Sara bolo.» 15Sara siranna, o la, a y'a sɔsɔ k'a fɔ k'ale ma yɛlɛ. Nga Masaba ko: «Ayi, i yɛlɛla.»\nIbrayima be Ala daali Sodɔmu kosɔn\n16Cɛɛ nunu wilila k'o be taga tuma min na, u ye u ɲaa sin Sodɔmu faan fɛ. Ibrayima y'u bila sira.\n17Masaba ko: «Ne bena koo min kɛ, ne bena o dogo Ibrayima la wa? 18Ibrayima bena kɛ siya barikaman faa ye, min bena caya, dugukolo kan siyaw bɛɛ bena hɛrɛ sɔrɔ ale barika la. 19Ne y'a woloma janko a k'a deenw ladi ani olu kɔmɔgɔw, ko u ka ne, Masaba ka sira taama ni tilenninya ani tiɲɛ ye janko ne ye layidu min ta a ye, ne ka o dafa.» 20Masaba ko: «U be Sodɔmu ni Gɔmɔri jalakila koo minw na, o ka ca kosɔbɛ, u kɔnɔ mɔgɔw ka hakɛ ka bon kosɔbɛ. 21O le y'a to ne bena jigi ka ta'a filɛ n'u ka kɛwaliw be ten i n'a fɔ n y'a mɛn cogo min na. N'o tɛ fana, ne ben'a lɔn.»\n22Lonancɛ nunu bɔra yen k'o ɲaa sin Sodɔmu faan fɛ. Nga Ibrayima lɔnin tora Masaba ɲakɔrɔ. 23Ibrayima gwɛrɛla k'a fɔ ko: «I bena mɔgɔtilenninw ni mɔgɔjuguw halaki ɲɔgɔn fɛ wa? 24N'a sɔrɔ mɔgɔtilennin bi duuru be sɔrɔ dugu nin kɔnɔ. I bena u halaki ɲɔgɔn fɛ tiɲɛ na wa? I tena u to yen mɔgɔtilennin bi duuru nunu kosɔn wa? 25Ka sɔn ka mɔgɔtilenninw ni mɔgɔjuguw faga ɲɔgɔn fɛ, e kɔni te sɔn o la! Ka mɔgɔtilennin ni mɔgɔjugu kɛɲɛ, e te sɔn o la! E min be adamadenw bɛɛ kiti, i tena kiti tigɛ ni tilenninya ye wa?»\n26Masaba ko: «Ni ne ye mɔgɔtilennin bi duuru sɔrɔ Sodɔmu dugu kɔnɔ, ne bena dugu bɛɛ to yen olu kosɔn.»\n27Ibrayima y'a fɔ tugu ko: «Ne ye adamaden dɔrɔn ye. O bɛɛ n'a ta, ne be n jaa gwɛlɛya ka kuma Masaba fɛ. 28N'a sɔrɔ mɔgɔ duuru be mɔgɔ bi duuru nunu jɛn. I bena dugu bɛɛ halaki o mɔgɔ duuru kosɔn wa?» Masaba ko: «Ni ne ye mɔgɔtilennin bi naani ni duuru sɔrɔ yen, ne ten'a halaki.»\n29Ibrayima kuman'a fɛ tugu k'a fɔ ko: «N'a sɔrɔ mɔgɔtilennin bi naani le be sɔrɔ yen.» Masaba ko: «Ne tena dugu nin halaki mɔgɔ bi naani kosɔn.»\n30Ibrayima ko: «Masaba, kana dimi ni ne kumana halibi. N'a sɔrɔ mɔgɔtilennin bi saba le be sɔrɔ yen.» Masaba ko: «Ni ne ye mɔgɔtilennin bi saba sɔrɔ yen, ne ten'a halaki.»\n31Ibrayima ko: «Ne bena n jaa gwɛlɛya ka kuma Masaba fɛ tugu. N'a sɔrɔ mɔgɔtilennin mugan le be sɔrɔ yen.» Masaba ko: «Ne ten'a halaki mɔgɔ mugan kosɔn.»\n32Ibrayima ko: «Masaba, kana dimi ni ne kumana siɲɛ kelen tugu. N'a sɔrɔ mɔgɔtilennin tan le be sɔrɔ yen.» Masaba ko: «Ne ten'a halaki mɔgɔ tan nunu kosɔn.»\n33Masaba tilara kuma na Ibrayima fɛ tuma min na, a tagara. Ibrayima kɔsegira soo.


Lok fɔlɔ 1 AKKDC08 - Adama le ye Sɛti faa ye, Sɛti ye - Bible Search\nLok fɔlɔ int Lok fɔlɔ 2\nLok fɔlɔ 1\nEzawu buruju k'a ta Adama ma\n1Adama le ye Sɛti faa ye, Sɛti ye Enɔsi faa ye, 2Enɔsi ye Kenan faa ye, Kenan deen ye Maalalɛli ye, Maalalɛli deen ye Yerɛdi ye. 3Yerɛdi ta ye Enɔki ye, Enɔki ta ye Matusalɛmu ye, Matusalɛmu ta ye Lamɛki ye. 4Lamɛki ta ye Nuhun ye. Nuhun deenw ye Sɛmu ni Kamu ani Zafɛti ye.\n5Zafɛti deenw ye Gomɛri ni Magɔgi ani Madayi, ni Yaban ani Tubali ni Mɛsɛki ani Tirasi ye.\n6Gomɛri deenw ye Asikenazi, ni Difati ani Togarima ye.\n7Yaban deenw ye Elisa ni Tarisisi, ani Kitimu ni Orodanimu ye.\n8Kamu deenw ye Kusi ni Misirayimu ani Puti ni Kanaan ye.\n9Kusi deenw ye Seba ni Awila, ani Sabita ni Arayema ani Sabiteka ye. Arayema deenw fana ye Saba ni Dedan ye. 10Kusi le ye Nɛmurɔdi wolo, ale lo kɔnna ka kɛ cɛfari ye dugukolo kan.\n11Misirayimu tun ye siya minw bɛma ye, olu ye: ludiw, ni ɛnamuw, ani leyabiw, ni nafituwaw, 12ani patɔrɔsiw, ni kasiluwaw, ani kafitɔriw. Filisiw le ye kafitɔriw deenw ye.\n13Kanaan tun ye Sidɔn facɛ ye, min ye a dencɛ fɔlɔ ye. A ye Ɛti fana wolo. 14Zebuziw bɛmacɛ tun lo, ni amoriw, ani girigasiw, 15ni iviw, ani arakiw, ni siniw, 16ani arabadiw, ni semariw ani amatiw.\n17Sɛmu deenw ye Elamu ni Asuri, ani Aripakisadi ni Ludi ye. Aramu fana dencɛw ye: Usi, ani Uli ni Gɛtɛri, ani Mɛsɛki ye. 18Aripakisadi ye Sɛla wolo, Sɛla fana ye Ebɛri wolo. 19Ebɛri ye dencɛ fila sɔrɔ, Kelen tɔgɔ ko Pelɛgi, o kɔrɔ ko tilanni, bari dugukolo tilanna ale ka tile la. A balimacɛ tɔgɔ tun ko Yokitan. 20Yokitan ye Alimodadi wolo, ni Sɛlɛfu ani Asarimawɛti, ni Yɛra, 21ani Adoramu ni Uzali ani Dikila, 22ni Ebali ani Abimayɛli, ni Saba, 23ani Ofiri ni Awila ani Yobabu. Olu bɛɛ tun ye Yokitan dencɛw ye.\n24Sɛmu le ye Aripakisadi facɛ ye, Aripakisadi fana ye Sɛla facɛ ye. 25Sɛla ye Ebɛri facɛ ye, Ebɛri ye Pelɛgi facɛ ye, Pelɛgi ye Erewu facɛ ye. 26Erewu ye Serugi facɛ ye, Serugi fana ye Nawɔri facɛ ye, Nawɔri ye Tera facɛ ye, Tera ye Abramu facɛ ye, 27ale Abramu le be wele ko Ibrayima.\n28- Ibrayima deenw ye Isiyaka ni Isimayɛli ye.\n29Ibrayima deen nunu kɔmɔgɔw filɛ: Nebayɔti le ye Isimayɛli deen fɔlɔ ye, o kɔ, Kedari, ani Adabeyɛli ni Mibisamu, 30ani Misima ni Duma, ani Masa ni Adadi, ani Tema, 31ni Yeturi ani Nafisi ni Kedima. Olu le ye Isimayɛli deenw ye.\n32Ibrayima ka gɛrɛfɛmuso Ketura deenw le ye: Zimuran ani Yɔkisan ni Medan, ani Madiyan ni Yisibaki, ani Suwa. Yɔkisan deenw fana ye: Saba ni Dedan. 33Madiyan deenw ye: Ɛfa ni Efɛri, ani Anɔki ni Abida, ani Ɛlida. Olu bɛɛ ye Ketura kɔmɔgɔw ye.\n34- Ibrayima ye Isiyaka wolo. Isiyaka deenw ye Ezawu ni Isirayɛlia ye. 35Ezawu fana ye deen minw sɔrɔ, olu ye: Elifazi ni Erewuyɛli, ani Yewusi ni Yayelamu ani Kora ye. 36Elifazi deenw ye Teman ye, ani Omaru ni Sefi, ani Gayetamu ni Kenazi, ani Timuna ni Amalɛki ye. 37Erewuyɛli deenw ye Naati ye, ani Zera ni Sama, ani Miza ye. 38Seyiri deenw ye Lotan ye, ani Sobali ni Sibeŋɔn, ani Ana ni Disɔn, ani Esɛri ni Disan ye. 39Lotan deenw ye Ori ye, ani Omamu. Balimamuso tun be Lotan fɛ, a tɔgɔ ko Timuna ye. 40Sobali deenw ye Aliyan ye, ani Manaati ni Ebali, ani Sefi ni Onamu ye. Sibeyɔn deenw ye Aya ni Ana ye. 41Ana deen ye Disɔn ye, Disɔn deenw fana ye Amuran ye, ani Ɛsiban ni Yitiran, ani Keran ye. 42Esɛri deenw ye Bilan ani Zaawan ni Yaakan ye. Disɔn deenw ye Usi ni Aran ye.\nEdɔmu masacɛw n'a ka kuntigiw\n43Masacɛ minw sigira Edɔmu jamana kunna sanni Isirayɛlidenw ka masacɛ sɔrɔ, olu filɛ nin ye: Bewɔri dencɛ Bɛla, ka bɔ Dinaba. 44Bɛla sara, Zera dencɛ Yobabu sigir'a nɔɔ na ka bɔ Bɔsira. 45Yobabu sara, Usamu ka bɔ Teman mara la, ale sigir'a nɔɔ na. 46Usamu fana sara, Bedadi dencɛ Adadi sigira a nɔɔ na. A ka dugu tɔgɔ tun ko Awiti. Ale lo ye madiyanw kɛlɛ ka se u kɔrɔ Mowabu jamana na. 47Adadi sara, Samula ka bɔ Masireka sigir'a nɔɔ na. 48Samula sara fana, Sayuli sigir'a nɔɔ na ka bɔ Erewobɔti, min be Efarati baji daa la. 49Sayuli sara, Akibɔri dencɛ Baalanan sigir'a nɔɔ na. 50Baalanan fana sara, Adadi sigir'a nɔɔ na. Ale ka dugu tɔgɔ tun ko Payi. A muso tɔgɔ tun ko Meetabeyɛli, Mɛzaabu denmuso Matirɛdi deen tun lo.\n51Adadi fana sara. Kuntigi minw sigira Edɔmu kunna, olu filɛ: Timuna ni Aliya, ani Yetɛti, 52ni Olibama, ani Ela ni Pinɔn, 53ani Kenazi ni Teman, ani Mibisari, 54ni Magidiyɛli, ani Iramu. Olu le ye Edɔmu kuntigiw ye.


Zer 31 AKKDC08 - Masaba ko: «O waati la, ne bena kɛ Ala - Bible Search\nZer 30 Zer 32\nIsirayɛlidenw tɔɔ min tora\n1Masaba ko: «O waati la, ne bena kɛ Ala ye Isirayɛli ka gwasow bɛɛ fɛ. Olu bena kɛ ne ka mɔgɔw ye.»\n«Minw kisira murujan ma,\nolu ye ne ka nɛɛma le sɔrɔ kongokolon kɔnɔ.\nIsirayɛli be tagar'a ka hɛrɛ faan fɛ.»\n3Masaba y'a yɛrɛ yira anw na yɔrɔjan na. A ko:\n«Aw koo ka di ne ye tuma bɛɛ,\no kama, ne be janto aw la.\n4Ne bena aw sigi tugu,\naw bena sigi ka ɲa, Isirayɛliden kanulenw.\nAw bena aw ka dundunw ta tugu,\naw bena bɔ ka dɔɔn kɛ ɲanagwɛkɛlaw cɛma.\n5Aw bena na *ɛrɛzɛnsunw tutu\ntugu Samari kuluw kan.\nMinw ye yiriw tutu,\nolu bena yiridenw tigɛ.\n6Loon dɔ la, kɔlɔsilikɛlaw bena to\nEfarayimu kuluw kan ka kule ko:\n‹Aw ye wili! An ka taga *Siyɔn,\nMasaba an ka Ala fɛ.› »\n7Masaba be min fɔra, o filɛ:\n«Aw ka pɛrɛn nisɔndiya fɛ Yakuba ye.\nAw ka siyaw ka ɲamɔgɔ kunbɛn ni nisɔndiyapɛrɛn kan ye,\nk'a tanu k'a fɔ ko:\n‹Masaba, i ka mɔgɔw, Isirayɛlidenw tɔɔ, kisi.›\n8A ye, ne ben'a kɛ u be na\nka bɔ kɔgɔdugu ɲafan jamana na.\nNe bena u bɔ diɲɛ daan na ka n'u lajɛn.\nU cɛma, fiɲɛntɔw ni senkelenninw,\nni musokɔnɔmanw, ni tintɔw be yen.\nJamaba bena segi yan.\n9U kasitɔ bena na.\nU ka daalili kosɔn, ne be bila u ɲa\nka taga n'u ye jiyɔrɔw la.\nNe bena taga n'u ye sira dakɛɲɛnin kan,\nu tena talon min kan.\nBari, ne ye Isirayɛli faa ye,\nEfarayimu ye n dencɛ fɔlɔ ye.\n10Siya wɛrɛw ka mɛnni kɛ Masaba ka kuma na.\nA ka fɔ jidala jamanajanw na ko:\n‹Min ye Isirayɛlidenw jɛnsɛn,\nale lo bena u lajɛn.\nA bena u kɔlɔsi i ko begɛndɛndɛbaga b'a ka begɛnw kɔlɔsi cogo min na.›\n11Bari, Masaba bena Yakuba kɔmɔgɔw kunmabɔ.\nA bena u bɔsi fangatigi dɔ bolo\nmin fanga ka bon n'u ta ye.\n12U bena na nisɔndiyadɔnkiliw la Siyɔn kulu kan.\nU bena girin Masaba ka difɛnw faan fɛ:\nsuman ni duvɛnkɛnɛ, ni tulu,\nni begɛnmisɛnw, ani misiw.\nU bena nafa i ko jii te dɛsɛ nankɔ min na.\nU tena nagasi tugu.\n13O la, sunguruw bena dɔɔn kɛ ka nisɔndiya,\nni kanbelenw ni cɛkɔrɔbaw bɛɛ.\nNe bena u ka dusukasi yɛlɛma\nk'a kɛ nisɔndiya ye, k'u dusu saalo.\nU tɔɔrɔnin kɔfɛ, ne bena u nisɔndiya.\n14Ne ben'a kɛ sarakalasebagaw be fa sogo tulumanw la,\nne ka jama bena fa ne ka difɛnw la.»\nIsirayɛlidenw ka kasi n'u dususaalo koo\n15- Masaba ko:\n«Kulekan be bɔra Arama.\nArasɛlil le be kasira,\nbari a deenw sara.\nA t'a fɛ ka je bari a deenw banna.»\n«Je ten sa, i ɲaji cɛ.\nI bena i ka sɛgɛn tɔnɔ sɔrɔ.\nI deenw bena segi ka bɔ u juguw ka jamana la.\n17E ka sini bena ɲa.\nI ka deenw bena segi u ka jamana la.\n18Ne ye Efarayimu kɔmɔgɔwm kasikan mɛn, u ko:\n‹I y'an kolo,\nan kolora i ko turakamele murutinin.\nA kɛ an be segi i ma waasa an ka segi i ma.\nBari, ele ye Masaba ye, an ka Ala.\n19An filinin kɔ i ma, an nimisara.\nAn y'an yɛrɛ lɔn tuma min na,\nan y'an disi gosigosi.\nAn maloyara kosɔbɛ,\nbari an kanbelenya tuma maloya be an na.›\n20Efarayimu kɔmɔgɔw le te ne deenw ye,\nminw koo ka gwɛlɛ ne ma,\nani minw koo ka di ne ye haali wa?\nTuma o tuma ni ne ka kan k'o jalaki,\nne be to ka miiri u la.\nO le y'a to u nigɛ be to ka kɛ ne la.\nNe bena makari u la sɔbɛ la.»\nMasaba ko ten.\n21Aw ka taamasiɲɛw tutu aw ka sirada la,\naw ka yɔrɔ yirafɛnw tutu.\nAw ka sira kɔlɔsi ka ɲa,\naw be taamana min kan.\nAw ye segi ka na, Isirayɛliden kanulenw,\naw ye segi ka na aw ka duguw la.\n22Aw bena to ka munumunu\nfɔɔ tuma jumɛn, sunguru tulogwɛlɛn?\nMasaba be kokura daminɛna dugukolo kan,\nmuso le be boli cɛɛ kɔ.\nZuda mara bena kɛ lafiya la\n23Masaba, Setigi, Isirayɛli ka Ala ko: «Zuda mara mɔgɔ minw minɛna ka taga, ni ne y'u kɔsegi ka na yan tuma min na, mɔgɔw bena to k'a fɔ tugu Zuda mara n'a duguw kɔnɔ ko:\n‹Masaba ka barika don i la,\ntilenninya kɛyɔrɔ, kulu senuman.›\n24Zuda mara mɔgɔw n'a duguw bɛɛ bena sigi ɲɔgɔn fɛ yen,\nsɛnɛkɛlaw ni begɛnmaralaw.\n25Ne bena fanga di mɔgɔ sɛgɛnninw ma,\nne bena barika don barikatanw bɛɛ la.»\n26O waati la, ne kununna, ne y'a ye ko n ka sinɔgɔ diyara.\nIsirayɛli ni Zuda maraw ka koo nata\n27Masaba ko: «Loonw be nana, ne bena danni kɛ Isirayɛli ni Zuda maraw la. O sumansi nin ye adamaden ni begɛnw le ye. 28Ne tun wilila u kama ka n dɔgɔ don u wiliko la, ani k'u fili, k'u halaki, k'u cɛn cogo min na, o cogo kelen na fana ne bena n dɔgɔ don u la ka lɔli kɛ ka tutuli kɛ. Ne Masaba le ko ten.\n29- «O loonw na, a tena fɔ tugu ko:\n‹Faaw ye *ɛrɛzɛngeren dumu,\nu deenw ɲiiw kumuna.›\n30«Nga mɔgɔ kelen kelen bɛɛ bena sa u ka kojugu le kosɔn. Ni mɔgɔ o mɔgɔ ye ɛrɛzɛngeren dumu, a yɛrɛ le ɲiiw bena kumu.»\nMasaba n'a ka mɔgɔw ka bɛɛn\n31- - Masaba ko: «Loonw be na, ne bena bɛnkura kɛ ni Isirayɛli ni Zuda mara mɔgɔw ye. 32O tena kɛ i ko ne ye bɛɛn min kɛ n'u faaw ye tuma min na ne y'u minɛ u bolo ma k'u bɔ Ezipiti jamana la. Olu tun ye o bɛɛn nin cɛn, k'a sɔrɔ ne tun ye u yɛrɛ tigi ye. Ne Masaba le ko ten. 33- O loonw tɛmɛnin kɔ, ne bena bɛɛn min kɛ ni Isirayɛlidenw ye, o filɛ.\nNe bena n ka sariya don u kɔnɔ,\nne ben'a sɛbɛ u dusu la.\nNe bena kɛ u ka Ala ye,\nu bena kɛ ne ka mɔgɔw ye.\n34- U tena u tɔɲɔgɔnw,\nwalima u balimaw kalan\nk'a fɔ ko: ‹Aw ka Masaba lɔn,›\nbari, bɛɛ bena ne lɔn,\ndenmisɛnw fara mɔgɔkɔrɔbaw kan.\nBari, ne bena u ka juguya yafa.\nNe hakili tena jigi u ka hakɛw la tugu.»\n35Masaba min ye tile bila\nwaasa a ka yeelen bɔ tilefɛ,\nka kalo ni lolow kɛ yeelen bɔnanw ye sufɛ,\nka kɔgɔji wiliwili fɔɔ ka mankan bɔ,\nMasaba, Setigi le y'a tɔgɔ ye. Ale ko:\n36«Ni o koo nin banna loon min na ne ɲakɔrɔ,\nIsirayɛlidenw fana tena kɛ siya ye tugu ne ɲakɔrɔ.»\n37Masaba b'a fɔra ko:\n«Ni mɔgɔ dɔ sera ka sankolo yɔrɔ jaɲa suma,\nka dugukolo daan lɔn,\no tuma na, ne bena se ka Isirayɛlidenw bɛɛ fili\nu ka kɛwaliw bɛɛ kosɔn.»\nZeruzalɛmu dugu be lɔra kura ye\n38Masaba ko: «Loonw be na, Zeruzalɛmu dugu bena lɔ ka kɛ ne ta ye k'a ta Ananeyɛli sangaso ma, ka ta'a bila dugu nin Nɔnkɔn donda ma. 39Dugu bena suma ka taga Garɛbu kulu faan fɛ. O kɔ, a be suma ka taga Gowa faan fɛ. 40Suuw ni bugurigwɛ kɔkɛnɛ, ani foro minw bɛɛ be Sedirɔn kɔɔ daa la, dugu kɔrɔn fɛ, fɔɔ ka taga se nɔnkɔn ma, Soow ka donda be yɔrɔ min na, o yɔrɔ bɛɛ bena kɛ Masaba ta ye. Dugu tena ci, a tena halaki tugu abada.»


Tob 6 AKKDC08 - Kanbelen ni mɛlɛkɛ ye sira minɛ ɲɔgɔn - Bible Search\nTob 5 Tob 7\nU be jigɛ minɛ\n1Kanbelen ni mɛlɛkɛ ye sira minɛ ɲɔgɔn fɛ, wulu fana tagara n'u ye k'u bila sira. Suu fɔlɔ min y'u ko, u lɔra Tigiri bada la ka si yen. 2Kanbelen jigira ka ta'a seen ko Tigiri baji la. Jigɛ belebeleba dɔ panna ka bɔ jii kɔnɔ. A tun b'a fɛ ka kanbelen seen kelen kunun, kanbelen kulera. 3Mɛlɛkɛ y'a fɔ a ye ko: «A minɛ ka ɲa kosɔbɛ!» Kanbelen sera jigɛ kɔrɔ, a y'a sama ka bɔ jii la k'a bila bada la. 4Mɛlɛkɛ y'a fɔ a ye ko: «A boso k'a kunakuna n'a dusukun n'a biɲɛ bɔ k'u bila gɛrɛfɛ, k'a kɔnɔnugu fili. Tiɲɛ na, a kunakuna n'a dusukun ani a biɲɛ ye furaɲuman ye.» 5Kanbelen ye jigɛ nin boso, k'a kunakuna n'a dusukun n'a biɲɛ bɔ, ka sɔrɔ k'a yɔrɔ dɔ jɛni k'o dumu, ani ka kɔgɔ kɛ a tɔɔ la janko k'a mara.\n6O tɛmɛnin kɔ, u fila y'u ka sira minɛ tugu fɔɔ ka taga se Mɛdi jamana daan na. 7K'u to sira kan, kanbelen ye mɛlɛkɛ ɲininga ko: «N balimacɛ Azariya, jigɛ dusukun n'a biɲɛ n'a kunakuna ye fura sifa jumɛn le ye?» 8Mɛlɛkɛ y'a jaabi ko: «Ni cɛɛ, walima muso dɔ tɔɔrɔnin be jina bolo, walima Sutana ka nijugu dɔ fɛ, i ka jigɛ dusukun n'a biɲɛ kɛ k'o tigi wusu. O sisi bena jina, walima nijugu nin gwɛn, min tun b'a kɛlɛ. O la, a tena o tigi tɔɔrɔ tugu abada. 9Min ye kunakuna ye, ni gwɛɛ be mɔgɔ dɔ ɲaa kan, i k'o mɔn a tigi ɲaa na, ani k'i dafiɲɛ fiyɛ o gwɛɛ kan, a tigi bena kɛnɛya.»\nTobiya ka miiriya\n10U donna Mɛdi jamana na. U gwɛrɛla Ɛkibatani la tuma min na, 11Arafayɛli y'a fɔ kanbelen ye ko: «N balimacɛ Tobiya!» A y'a jaabi ko: «Naamu.» A y'a fɔ a ye ko: «Bii sufɛ, an ka kan ka si Araguwɛli fɛ, i ka somɔgɔ dɔ lo. Denmuso b'a fɛ, a tɔgɔ ko Sara. 12Dencɛ t'a fɛ, denmuso wɛrɛ t'a fɛ ni Sara tɛ. I ka surun a la balimaya la ka tɛmɛ tɔw bɛɛ kan, e le ka kan k'a furu, k'a facɛ cɛɛn ta fana. Sunguru nin ye hakilitigi ye, a jaa ka gwɛlɛ, a cɛɛ ka ɲi kosɔbɛ, a facɛ ye mɔgɔɲuman ye. 13A bɛnnin lo i k'a furu. Sɔn n ka fɔta la, n balimacɛ. Bii suu nin na, ne bena kuma sunguru nin facɛ fɛ janko a ka sɔn k'a d'i ma. N'an segira ka bɔ Aragɛsi tuma min na, an ben'a ka kɔɲɔya kɛ. Ne b'a lɔn ko Araguwɛli te se ka ban k'a d'i ma cogo si la. A te se k'a maminɛ mɔgɔ wɛrɛ ye fana, bari n'a y'o kɛ, o bena kɛ sababu ye u b'a faga ka kɛɲɛ ni Musa ka kitabu kɔnɔnakuma ye. Sabu a b'a lɔn ko ele ye mɔgɔ fɔlɔ ye a denmuso furubagaw cɛma. O la, sɔn n ka fɔta la, n balima, bii sufɛ yɛrɛ ne ni Araguwɛli bena kuma sunguru nin ka koo la, k'a ka furuko ɲanabɔ i fɛ. N'an segira ka bɔ Aragɛsi tuma min na, an ben'a minɛ ka taga n'a ye i ka soo.»\n14Tobiya y'a fɔ Arafayɛli ye ko: «N balimacɛ Azariya, ne y'a mɛn ko a dira furu la siɲɛ wolonwula ka ye, ko a furucɛ nunu bɛɛ sara kɔɲɔbon kɔnɔ. Sufɛ ni u ko u be gwɛrɛ a la dɔrɔn, u be sa. N y'a mɛn dɔw fɛ ko jina le tun be to k'u faga. 15O kama, ne be siran. A te kojugu kɛ sunguru la, nga ni cɛɛ b'a fɛ ka gwɛrɛ a la dɔrɔn, a b'o tigi faga. Ne ye deen kelenpe ye n faa fɛ. Ni ne sara, o bena kɛ sababu ye ne facɛ ni n bamuso be sa dusukasi bolo. Deen wɛrɛ t'u fɛ k'u suu don.» 16Arafayɛli y'a fɔ a ye ko: «I ɲinɛna i facɛ ka ladiliw kɔ wa? Ko i ka kan ka muso ta i fasodenw cɛma. Ayiwa n balimacɛ, sɔn ne ka fɔta la ka Sara furu, kana hami ni jina nin ka koo ye. N b'a lɔn fana ko bii sufɛ yɛrɛ, u ben'a d'i ma. 17Nga n'i donna kɔɲɔbon na tuma min na, i ka jigɛ biɲɛ kunkurunnin ta, n'a dusukun, k'u bila wusulandaga kɔnɔ takami kan. A kasa bena wili, jina ben'o mɛn ka boli, a tena na sunguru nin gɛrɛfɛ tugu abada. 18N'i b'a fɛ ka jɛn n'a ye tuma min na, aw fila ka wili fɔlɔ ka Matigi dali, ale min ye Sankolotigi ye, ko a ka makari aw la k'aw kisi. Kana siran, bari Ala y'a latigɛ kabini fɔlɔfɔlɔ ko a ka kɛ i ta ye, e le ben'a kisi. A bena tugu i kɔ. Ne b'a fɔ i ye ko siga t'a la, i bena deenw sɔrɔ a fɛ minw koo bena diya i ye kosɔbɛ. Kana hami.»\n19Tobiya ye Arafayɛli ka kuma nunu mɛn tuma min na, k'a lɔn ko sunguru nin y'a balimamuso ye, ko ale ka siya dɔ yɛrɛ lo, k'a bɔra ale faso la, o tuma na, sunguru nin koo diyar'a ye kosɔbɛ, a y'a kanu kosɔbɛ.


Sam fɔlɔ 24 AKKDC08 - Dawuda bɔra o yɔrɔ la ka taga - Bible Search\nSam fɔlɔ 23 Sam fɔlɔ 25\nSam fɔlɔ 24\nDawuda be ban ka Sayuli faga\n1Dawuda bɔra o yɔrɔ la ka taga Ɛngɛdi mara yɔrɔ barikamanw na. 2Sayuli tilara filisiw gwɛnko la tuma min na, a kɔsegira ka na. U nan'a fɔ a ye ko Dawuda be Ɛngɛdi mara kongokolon kɔnɔ. 3A ye mɔgɔ waa saba (3 000) woloma Isirayɛlidenw bɛɛ cɛma, ka taga n'olu ye Dawuda n'a kɔmɔgɔw ɲiniyɔrɔ la, ko u be taga kongo kɔnɔ Bakɔrɔninw ka kulu gɛrɛfɛ. 4- A tagara se sagaw ka wɛɛrɛw yɔrɔ la min be sirada la. Farawo dɔ tun be o yɔrɔ la. A donna o kɔnɔ ko a be banakɔta kɛ. O y'a sɔrɔ Dawuda n'a kɔmɔgɔw be o farawo nin kɔnɔ fɔɔ ɲafɛ. 5Dawuda kɔmɔgɔw y'a fɔ a ye ko: «Aa! Masaba tun y'a fɔ i ye ko ale bena i jugu don i bolo, ko fɛɛn min ka d'i ye, i k'o kɛ a la. O loon sera bii.» Dawuda wilila ka Sayuli ka foroca dagolo tigɛ n'a ma bɔ a kala ma. 6O kɔ, a y'a yɛrɛ jalaki ko mun na ale y'a ka foroca nin dagolo tigɛ. 7- A y'a fɔ a kɔmɔgɔw ye ko ni ale ye kojugu kɛ a kuntigi la, Masaba ye min woloma, Masaba kan'a diya ale la. Ko ale ten'a bolo la a kan, bari Masaba le y'a woloma.\n8Dawuda y'o kuma le kɛ k'a kɔmɔgɔ nunu bali. A ma sɔn u ka Sayuli kɛlɛ. Sayuli tilara tuma min na, a wilila ka bɔ k'a ka sira minɛ.\n9Dawuda fana bɔra ka pɛrɛn ko: «Masacɛ ni ne matigi!» Sayuli ye filɛli kɛ kɔfɛ. Dawuda y'a ɲaa biri duguma k'a kunbiri gwan 10k'a fɔ Sayuli ye ko: «Mun na i be mɛnni kɛ mɔgɔw fɛ minw b'a fɔ ko ne Dawuda b'a fɛ ka kojugu kɛ i la? 11I k'a filɛ sa, Masaba tun ye i di ne ma bii farawo kɔnɔ. U tun b'a fɛ ne k'i faga, nga ne ma sɔn k'o kɛ, bari ne tun ko n tena n bolo la n matigi kan, bari i ye Masaba ka mɔgɔ wolomanin ye. 12N faa a filɛ sa, i ka foroca dagolo filɛ ne bolo la. Ne y'i ka foroca dagolo tigɛ, ne ma i faga. I k'a lɔn ka l'a la ko ne te kojugu si labɛnna i kama, ne fana te murutibaga ye, ne fana ma i hakɛ ta koo si la. Nga ele kɔni, e be tugura ne kɔ ka ne fagayɔrɔ ɲini. 13Masaba le bena an bɔ ɲɔgɔn na, ka ne mɔnɛ bɔ e la! Nga ne yɛrɛ tena n bolo la i kan. 14Waati tɛmɛnin na, u tun be to ka talen nin la ko: ‹Juguya be sɔrɔ juguman le la›. O la, ne tena n bolo la i kan. 15- Isirayɛlidenw ka masacɛ nana jɔn le kama? I be tugura jɔn le kɔ? Wulusu wa? Walima tɛtɛ? 16Masaba le bena ne ni ele bɔ ɲɔgɔn na, ale lo bena ne ka koo filɛ ka kuma ne nɔɔ na, a bena ne ka tiɲɛ di n ma ka n kisi i ma.»\n17Dawuda tilara o kuma fɔli la Sayuli ye tuma min na, Sayuli y'a fɔ ko: «Ne dencɛ Dawuda, ele lo wa?» O kɔ, a kasira kosɔbɛ. 18A y'a fɔ Dawuda ye ko: «E kɛra mɔgɔsɔbɛ ye ka tɛmɛ ne kan, bari i ye koɲuman kɛ ne ye, nga n y'i sara ni juguman ye. 19Bii, e y'i ka ɲumanya yira ne la, Masaba tun ye ne d'i ma, i ma sɔn ka ne faga. 20Mɔgɔ be se k'a jugu kunbɛn k'a to a be taga hɛrɛ la wa? I ye fɛɛn min kɛ ne ye bii, Masaba k'i sara o la. 21Sisan ne y'a lɔn ko ele le bena kɛ Isirayɛlidenw ka masacɛ ye, i bena to u kunna tuma bɛɛ. 22Ne b'a ɲini i fɛ ko i ka kali ne ye ni Masaba tɔgɔ ye ko i tena ne kɔmɔgɔw halaki ne tɛmɛnin kɔ, ani ko i tena ne sii tomo pepewu ka bɔ ne faa ka somɔgɔw la.» 23Dawuda kalila. O kɔ, Sayuli tagar'a ka soo, Dawuda n'a kɔmɔgɔw tagara u ka yɔrɔ barikaman na.


Yezu ye ntalen min la ɛrɛzɛnsun ni ɛrɛzɛnsun bolow koo la (Zan 15) | Yezu ka ɲɛnamaya\nYezu ka kalandenw ka kan ka den i ko yiribolow\nƐRƐZƐNSUN SƆBƐ NI ƐRƐZƐNSUN BOLOW\nAN BE SE KA TO YEZU KA KANUYA LA COGO DI?\nA ma mɛɛn Yezu y’a kɔnɔ gwɛ k’a ka cidenw jija. Suu kora ani n’a sɔrɔ dugutila tɛmɛna ka ban. Yezu be ntalen kabakoman dɔ la u ye ko:\n“Ne le ye ɛrɛzɛnsunsɔbɛ ye, n Faa le y’a tigi ye.” (Zan 15:1). Saan kɛmɛkulu caaman ka kɔn o ɲɛ, Israɛldenw tun weelela ko Jehova ka ɛrɛzɛnsun (Zeremi 2:21; Oze 10:1, 2). Yezu ka ɲɛyirali bɔnin b’o ma. Nka sisan, Jehova b’a fɛ ka ban o jamana na (Matiyo 23:37, 38). Yezu be miiriya kura lo fɔra: ale Yezu ye ɛrɛzɛnsun ye ani a Faa b’o ɛrɛzɛnsun sɛnɛ kabi ale Yezu mɔnna hakili senu na saan 29 Krista Tile la. Nka, Yezu y’a yira k’o ɛrɛzɛnsun ka koo ma ɲɛsin ale dɔrɔn ma. A ko:\n“[Ɛrɛzɛnsun] bolo minw bɛɛ te deen kɛ, [n’ Faa] bena olu tigɛ k’o bɔ yen. Ni bolo min be deen kɛ, a bena olu gɛrɛfɛ bolo misɛmanw bɔ, janko a ka se ka deen caaman kɛ ka tɛmɛ fɔlɔ kan. . . . Yiribolo te se ka tigɛ ka to a kelen na ka se ka deen kɛ cogo min na a yɛrɛ ma, o cogo kelen na fana, n’aw ma to ne fɛ, aw te se ka foyi kɛ.”—Zan 15:2-5.\nYezu tun y’a fɔ a ka kalanden kantigimanw ye ko n’ale tagara sankolo la, a bena dɛmɛbaga, wala hakili senu ci u ma. Tile 51 o kɔ, tuma min na cidenw ni Yezu ka kalanden wɛrɛw ye hakili senu sɔrɔ, u kɛra i n’a fɔ ɛrɛzɛnsun bolow. O yiri ‘bolow’ bɛɛ nɔrɔnin ka ɲi ka to Yezu la. Mun na do?\nYezu y’a ɲɛfɔ ko: “Ni mɔgɔ min tora ne fɛ, ni ne fana be a tigi fɛ, o tigi bena se ka baara caaman kɛ . . . bari ni ne sababu tɛ, aw te se ka foyi kɛ aw yɛrɛ ma.” O la, ɛrɛzɛnsun “bolow” ye Yezu ka kalanden kantigimanw lo ye. U bena den caaman, o kɔrɔ, u bena Yezu ka jogow ladegi, ka Ala ka Masaya kofɔ mɔgɔw ye ni kisɛya ye ani ka mɔgɔ caaman kɛ Yezu ka kalandenw ye. Nka, mɔgɔ min ma to ni Yezu ye ani a ma den, mun lo bena o tigi sɔrɔ do? Yezu y’a ɲɛfɔ ko: “Ni mɔgɔ min ma sɔn ka to ne fɛ, . . . u b’a fili kɛnɛma.” Nka, a y’a fara a kan ko: “N’aw tora ne fɛ, ani ne ka kuma tora aw kɔnɔ, aw be fɛɛn min fɛ, aw k’o daali aw bena o sɔrɔ.”—Zan 15:5-7.\nSisan Yezu segira koo dɔ kan a tun kɔnna ka kuma min koo la: k’ale ka cikanw sira tagama (Zan 14:15, 21). A ka kalandenw ka ɲi ka mun lo kɛ walisa k’a yira k’u b’o cikanw labato? U ka ɲi ka Jehova Ala n’a Dencɛ kanu. Yezu ko: “N’aw be ne ka ciiw bato, aw fana be to ne ka kanuya la, i n’a fɔ ne be n Faa ka ciiw bato cogo min na ka to a ka kanuya la.” Nka, ka Jehova n’a Dencɛ kanu, o dama tɛ bɔri kɛ. Yezu y’a fɔ ko: “Ne ka cii ye nin ye, aw ka ɲɔgɔn kanu i n’a fɔ ne y’aw kanu cogo min na. K’i yɛrɛ nii di i teriw kosɔn, kanuya wɛrɛ te yen min ka fisa n’o ye. Aw ye ne teriw ye ni aw be sɔn ka ne ka cii bato.”—Zan 15:10-14.\nYanni lɛri damanin, minw bɛɛ limaniyanin lo Yezu la, a bena a niin saraka olu kosɔn. A ka ɲɛyirali ka ɲi k’a ka kalandenw lasun ka ɲɔgɔn kanu o cogo la: ka kɛ ni yɛrɛsaraka miiriya ye. I ko Yezu tun kɔnna k’a fɔ cogo min na, mɔgɔw tun bena u lɔn o kanuya sababu lo fɛ. A tun ko: “Mɔgɔ bɛɛ ben’a lɔn o seen fɛ ko aw kɛra ne ka kalandenw ye, ni aw be ɲɔgɔn kanu.”—Zan 13:35.\nSiga t’a la, cidenw y’a ye ko Yezu y’u weele ko a “teriw.” Yezu y’a fɔ fɛɛn min kama a b’u weele o cogo la. A ko: “Ne b’aw wele n teriw, bari ne ye fɛɛn min bɛɛ mɛn n Faa fɛ, ne y’o bɛɛ yira aw la.” Ka kɛ Yezu teri ye ani k’a lɔn a Faa y’a kalan min na, o ye nɛɛmaba yɛrɛ lo ye! Nka, walisa ka se k’o jɛnɲɔgɔnya diyabɔ, fɔɔ u ka to ka den caaman. Yezu ko n’u y’o kɛ, u ‘mana fɛɛn o fɛɛn deli a Faa fɛ ale tɔgɔ la, a bena o di u ma.’—Zan 15:15, 16.\nKanuya min be o ɛrɛzɛnsun “bolow,” o kɔrɔ Yezu ka kalandenw cɛ, o bena u dɛmɛ ka gwɛlɛya sifaw bɛɛ muɲu. Yezu y’u lasɔmi ko duniɲa mɔgɔw bena u kɔniya. Nka, a y’u hakili sigi ko: “N’aw y’a ye ko diɲɛ mɔgɔw b’aw kɔniya, aw ka l’a la ko u kɔnna ka ne le kɔniya. N’aw tun ye diɲɛ ta ye, diɲɛ mɔgɔw tun bena aw kanu, nga aw te diɲɛ ta ye. . . . o le kama, diɲɛ mɔgɔw b’aw kɔniya.”—Zan 15:18, 19.\nYezu y’a ɲɛfɔ tugun fɛɛn min kama duniɲa mɔgɔw bena u kɔniya. A ko: “U bena o bɛɛ kɛ aw la ne kosɔn bari u ma ne cibaga lɔn.” Yezu y’a fara a kan ko mɔgɔ minw b’ale kɔniya, a ka kabakow b’olu jalaki. A ko: “Mɔgɔ wɛrɛ ma se ka koo minw kɛ, ni ne tun ma na k’o ɲɔgɔn kɛ u cɛma, u ka hakɛ tun tena kɛ u kunna, nga u y’o bɛɛ ye, o bɛɛ n’a ta, u be ne ni n Faa kɔniya tugu.” Tiɲɛn na, u ka kɔniya be kiraya kuma dɔ lo dafara.—Zan 15:21, 24, 25; Zaburuw 35:19; 69:5.\nYezu y’u hakili jigi tugun dɛmɛbaga koo la, o min ye hakili senu ye. Yezu ka kalandenw bɛɛ be se k’o sebagaya kabakoman sɔrɔ ani a be se k’u dɛmɛ ka den, o kɔrɔ, ka seereya kɛ.—Zan 15:27.\nYezu ka ntalen nin na, jɔn lo ye sɛnɛkɛla ye, jɔn lo ye ɛrɛzɛnsun ye ani jɔn lo ye a bolow ye?\nAla b’a fɛ ɛrɛzɛnsun bolow ka deen jumanw lo kɛ?\nYezu ka kalandenw be se ka kɛ a teriw ye cogo di? Mun lo bena u dɛmɛ ka duniɲa ka kɔniya muɲu?\nA ci dɔ ma A ci dɔ ma Yezu ka kalandenw ka kan ka den i ko yiribolow\njy sap. 120 ɲɛɛ 276-277


Miiriya o miiriya be mɔgɔ bali ka Ala ka lɔnniya sɔrɔ, an k’an mabɔ o la | Kɔrɔsili Sangaso kalan\nKɔrɔsili Sangaso—Kalan | Saan 2019, zuwɛnkalo\nA KALAN KAAN NIN NA Aboua Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Aukan Aymara Azéri Azéri (cyrillique) Bachkir Baoulé Bas allemend Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinyanja Coréen Creole de Maurice Creole seychelles Croate Créole de Guadeloupe Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fidjien Finnois Fon Français Ga Gallois Garifuna Georgien Gitonga Goun Grec Groelandais Guarani Gujarati Haoussa Herero Hiligaynon Hindi Hiri Motu Hmong blanc Hongrois Hébreu Iban Ibanag Ibinda Igbo Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes Guatémaltèque Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes congolaise Langue des signes coréenne Langue des signes costaricienne Langue des signes croate Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tcheque Langue des signes thaï Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lomwe Luganda Lunda Luo Luvale Macédonien Makhuwa-Meetto Makua Malagach Malay Malayalam Maltais Mam Mambwé-Lungu Mapudungun Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Niue Norvégien Nyaneka Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Venda Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes chinois langue des signes colombienne ouïghour (écriture cyrillique) tamoul tchouvache\nBAROKUN KALANTA KAFO KƆNƆ 24\nMiiriya o miiriya be mɔgɔ bali ka Ala ka lɔnniya sɔrɔ, an k’an mabɔ o la!\n“Miiriya minw bɛ mɔgɔw lafiri, ani fɛn o fɛn bɛ mɔgɔw bari ka Ala ta lɔnniya sɔrɔ, an bɛ o bɛɛ cɛn.”—2 KOR. 10:5, Biblu Ala ta Kuma.\nDƆNKILI 124 Soyons fidèles (An ka kantigiya kɛ)\nBAROKUN KƆNƆNAKOW *\n1. Ciden Pol ye lasɔmini kuma jumanw lo lase kerecɛn mɔlenw ma?\nBIBULU b’an lasɔmi ko: “Aw kana aw yɛrɛ kɛɲɛ ni bii diɲɛ ye.” (Ɔrɔm. 12:2). Ciden Pol y’o lasɔmini kumaw lase saan kɛmɛkulu fɔlɔ kerecɛnw ma. Mun na a y’o kangari la kerecɛn mɔlenw ye?—Ɔrɔm. 1:7.\n2-3. Sutana b’a ɲini k’an mabɔ Jehova la cogo di? ‘Miirijugu’ minw ye sigiyɔrɔ sɔrɔ an kɔnɔ, an be se k’olu bɔ yen cogo di?\n2 Pol y’o lasɔmini kumaw lase kerecɛn mɔlenw ma sabu a be komi Sutana ka duniɲa juguman tun ye nɔɔ to u dɔw kan (Efɛz. 4:17-19). O ɲɔgɔn be se k’an bɛɛ sɔrɔ. Duniɲa nin kuntigi Sutana be koo bɛɛ lajɛnin kɛra walisa k’an lasun an k’an mabɔ Jehova la. Ɲɛyirali fɛ, n’an b’a fɛ ka tɔgɔba wala lɔyɔrɔba sɔrɔ, Sutana bena tɛmɛ o fɛ k’a ɲini k’an mabɔ Jehova la. An ye kalan min sɔrɔ lakɔliso la wala an somɔgɔw ni mɔgɔ wɛrɛw y’an kalan min na, Sutana be se ka tɛmɛ o fɛ k’an lasun an ka kɛ n’ale ka miiriya ye.\n3 ‘Miirijugu’ minw ye sigiyɔrɔ sɔrɔ an kɔnɔ, yala an be se k’olu bɔ yen wa? (2 Kor. 10:4). Ɔnhɔn, Jehova ka dɛmɛ barika la, an be se ka miiriya juguw bɔ an kɔnɔ. Ciden Pol y’a fɔ ko: “Miiriya minw bɛ mɔgɔw lafiri, ani fɛn o fɛn bɛ mɔgɔw bari ka Ala ta lɔnniya sɔrɔ, an bɛ o bɛɛ cɛn; an bɛ mɔgɔw bɛɛ ta miiriya yɛlɛma janko o ye Kirisita kan mina.” (2 Kor. 10:5, Biblu Ala ta Kuma). Fura be se ka pɔsɔni baga faga. O cogo kelen na, Sutana ka duniɲa be nɔɔ jugu min to an kan, Ala ka Kuma be se k’o baga faga.\nAN K’AN JOGOW “YƐLƐMA”\n4. An caaman ye yɛlɛmani jumanw lo kɛ tuma min na an sɔnna Bibulu ka tiɲɛnkalanw ma?\n4 Miiri k’a filɛ i ye yɛlɛmani minw kɛ wagati min na i sɔnna Bibulu ka tiɲɛnkalanw ma ani i y’a latigɛ ka Jehova sago kɛ. Walisa ka se k’o kɛ, an caaman ye kɛwale juguw dabila (1 Kor. 6:9-11). An be Jehova waleɲuman lɔn kosɔbɛ sabu a y’an dɛmɛ an sera k’o yɛlɛmaniw kɛ!\n5. Ka kɛɲɛ ni Ɔrɔmukaw 12:2 ye, an ka ɲi ka koo fila jumanw lo kɛ?\n5 Nka, an kana a miiri fewu ko an man ɲi ka yɛlɛmaniw kɛ tugun. Tiɲɛn lo ko an tun be jurumuba minw kɛ, an y’u dabila ka sɔrɔ ka batize. Nka, fɛɛn o fɛɛn be se k’a to an be segi k’o kojugubaw kɛ, an ka ɲi ka banba k’an yɛrɛ tanga o ma. An be se k’o kɛ cogo di do? Pol y’a fɔ ko: “Aw kana aw yɛrɛ kɛɲɛ ni bii diɲɛ ye, nga aw ye hakilikura min sɔrɔ, aw jogo ka yɛlɛma ka kɛɲɛ n’o ye.” (Ɔrɔm. 12:2). An ka ɲi ka koo fila lo kɛ. A fɔlɔ, an kana an “yɛrɛ kɛɲɛ ni bii diɲɛ ye.” O kɔrɔ, an kana a to duniɲa ka nɔɔ to an kan. A filanan, an ye hakili kura min sɔrɔ an ka ɲi k’an ‘jogo yɛlɛma ka kɛɲɛ n’o ye.’\nAn yɛlɛmana wala an y’a kɛ i n’a fɔ an yɛlɛmana?\nƆrɔmukaw 12:2 kɔnɔ, gɛrɛkikan kumaden min bayɛlɛmana ko “yɛlɛma,” o kɔrɔ ko ka yɛlɛma pewu ka kɛ fɛɛn kura ye. A be i n’a fɔ tumu be yɛlɛma ka kɛ firinfirin ye cogo min na. An ka miiriyaw n’an negelakow lo b’a yira an ye mɔgɔ tigitigi min ye. Ka yɛlɛma, o kɔrɔ ko an ye mɔgɔ tigitigi min ye, an b’o yɛlɛma. Nka 2 Korɛntikaw 11:13-15 kɔnɔ, gɛrɛkikan kumaden min bayɛlɛmana ko k’a “kɛ i n’a fɔ,” o kɔrɔ ko k’an sawura wala an yecogo dɔrɔn yɛlɛma.\n6. An be kalan jumanw lo sɔrɔ Yezu ka kumaw na minw be sɔrɔ Matiyo 12:43-45 kɔnɔ?\n6 Pol ye yɛlɛmani minw kofɔ, o ma ɲɛsin an sawura dɔrɔn ma. An ye mɔgɔ sifa min ye tigitigi, o ɲɛsinna o fana ma. (Koorilen nin lajɛ: “ An yɛlɛmana wala an y’a kɛ i n’a fɔ an yɛlɛmana?”) An ka ɲi k’an jija k’an miiricogo, an dusukunnakow ani an negelakow yɛlɛma pewu. An kelen kelen bɛɛ ka ɲi k’an yɛrɛ ɲininga ko: “Ne ye yɛlɛmani minw kɛ walisa ka kɛ kerecɛn ye, yala n’ y’o kɛ sanfɛ sanfɛ dɔrɔn le wala n’ ye n’ sɔɔn yɛlɛma pewu le?” O ɲiningali kɔrɔtanin lo kosɔbɛ. Matiyo 12:43-45 kɔnɔ, Yezu y’a yira an ka ɲi ka min kɛ. (O vɛrisew kalan.) O vɛrisew b’an dɛmɛ ka koo nafaman nin faamu: Ka miiriya juguw bɔ an kɔnɔ, o dama tɛ bɔri kɛ. An ka ɲi fana k’an hakili fa ni Ala ka miiriyaw ye.\nAN K’AN KA “MIIRIYA YƐLƐMA”\n7. An ye mɔgɔ tigitigi min ye, an be se k’o yɛlɛma cogo di?\n7 An ye mɔgɔ tigitigi min ye, yala an be se k’o yɛlɛma tiɲɛn na wa? Ala ka Kuma b’a fɔ ko an be se k’o kɛ. A ko: “Aw ka kan k’aw ka miiriya yɛlɛma, ka jogokura ta, ka kɛ Ala jaa ye, ka kɛ mɔgɔtilenninw ni mɔgɔɲumanw ye, minw be sɔrɔ Ala ka tiɲɛ barika la.” (Efɛz. 4:23, 24). Tiɲɛn lo ko a man nɔgɔ, nka an be se k’o yɛlɛmaniw kɛ. An ka ɲi ka ban an ka negelako juguw la ani ka kojugukɛ dabila. Nka o dɔrɔn tɛ. An ye mɔgɔ tigitigi min ye, an ka ɲi k’o yɛlɛma fana. O yɛlɛmani ɲɛsinna koo nunu ma: an negelakow, an ka kokɛcogow ani an ka ŋaniyaw. O kɔrɔ ko an ka ɲi ka to ka jijaliw kɛ sanga ni wagati bɛɛ.\n8-9. Balimacɛ dɔ ka koo b’a yira cogo di ko an ka ɲi k’an sɔɔn yɛlɛma pewu?\n8 An ka balimacɛ dɔ ka koo lajɛ. Fɔlɔ la, a tun ka fari, kɛlɛ tun ka di a ye ani a tun be dɔrɔ min kojugu. Nka, a y’o bɛɛ dabila ani a batizera. O kɛra seereya ɲuman ye a ka kiinmɔgɔw fɛ. Nka a batizenin kɔ a ma mɛɛn, loon dɔ sufɛ, a kɔrɔbɔra cogo dɔ la a tun ma miiri min na. Dɔrɔtɔ dɔ nana a darabɔ a ka soo. A daminɛ na, balimacɛ sera k’a yɛrɛ minɛ. Nka, tuma min na o cɛɛ ye Jehova tɔgɔjugu fɔ, balimacɛ dusu gwanna, a ma se k’a yɛrɛ minɛ tugun. A bɔra k’o cɛɛ minɛ k’a bugɔ. Mun na a y’o kɛ do? Tiɲɛn lo ko a ka bibulukalan tun y’a dɛmɛ a ye fariyakow dabila. Nka, a tun ye mɔgɔ sifa min ye tigitigi, a tun ma se k’o yɛlɛma fɔlɔ. O kɔrɔ ko a tun m’a sɔɔn yɛlɛma pewu.\n9 Nka, o balimacɛ m’a fari faga (Talenw 24:16). Diinan mɔgɔkɔrɔw ka dɛmɛ sababu la, a tora ka ɲɛtaga kɛ. A yɛrɛ ye saratiw dafa ka kɛ diinan mɔgɔkɔrɔ ye. Loon dɔ sufɛ, kɔrɔbɔli min tun y’a sɔrɔ a saan damanin ye nin ye, o ɲɔgɔn y’a sɔrɔ tugun. Dɔrɔtɔ dɔ nana Masaya Boon gɛrɛfɛ ani a tun b’a fɛ ka diinan mɔgɔkɔrɔ dɔ bugɔ. Balimacɛ ye mun lo kɛ do? A kumana o dɔrɔtɔ fɛ ni dususuman ni bonya ye walisa k’a dusu mala. Balimacɛ yɛrɛ y’o cɛɛ dɛmɛ a tagara soo. Mun na a ye koow kɛ o cogo la sisan do? A y’o kɛ sabu a tun y’a sɔɔn yɛlɛma pewu! A tun kɛra mɔgɔ majiginin ani hɛɛrɛmɔgɔ ye. O ye nɔɔrɔ la Jehova kan!\n10. An ka ɲi ka mun lo kɛ walisa k’an sɔɔn yɛlɛma pewu?\n10 O balimacɛ sɔɔn ma yɛlɛma a yɛrɛ ma. Walisa k’o yɛlɛmani ɲɔgɔn kɛ, n’a sɔrɔ an ka ɲi k’an “jija” kosɔbɛ saan caaman kɔnɔ (2 Piyɛri 1:5). O yɛlɛmani tɛ kɛ sabu an be tiɲɛn sira kan kabi wagatijan. An ka ɲi k’an seko bɛɛ kɛ k’an sɔɔn yɛlɛma pewu. Fɛɛrɛ jɔnjɔn dɔw be se k’an dɛmɛ k’o kɛ. An k’u damanin lajɛ.\nMUN LO BENA AN DƐMƐ AN K’AN SƆƆN YƐLƐMA PEWU?\n11. Delili b’an dɛmɛ cogo di an k’an sɔɔn yɛlɛma pewu?\n11 Delili ye fɛɛrɛ jɔnjɔn fɔlɔ ye. I ko Zaburu sɛbɛbaga, an ka ɲi ka delili kɛ ko: “Dusuɲuman di ne ma, Ala, miiriɲuman di ne ma fana.” (Zab. 51:12). An ka sɔn a ma ko an ka ɲi k’an sɔɔn yɛlɛma pewu ani an ka Jehova deli a k’an dɛmɛ. Mun na an be se ka la a la ko Jehova bena an dɛmɛ k’o yɛlɛmani kɛ? Jehova ye layidu min ta Israɛlden dusu gwɛlɛw ye Ezekiyɛli ka wagati la, o lo b’a to an lanin b’o la. A ko: “Ne bɛna miiriya kelen le don o bɛɛ jusukun na, ka hakirikura . . . [ani] jusukunɲuman di aw ma.” (Ezek. 11:19, Biblu Ala ta Kuma). Dusukun min be sɔn Ala ka ɲɛminɛli ma, o lo ye “jusukunɲuman” ye. Jehova tun labilanin lo ka Israɛldenw dɛmɛ. Bi, a labilanin lo k’an fana dɛmɛ.\n12-13. a) Ka kɛɲɛ ni Zaburuw 119:59 ye, an ka ɲi ka miiri mun lo kan? b) I ka ɲi k’i yɛrɛ ɲininga mun ni mun lo la?\n12 Ka miiri Ala ka Kuma kan, o ye fɛɛrɛ jɔnjɔn filanan ye. An ka Ala ka Kuma kalan koɲuman loon o loon ani an ka wagati ta ka miiri a kan. O la, an bena a lɔn an ka ɲi k’an ka miiriyaw n’an dusukunnako minw yɛlɛma (Zaburuw 119:59 kalan; Eburuw 4:12; Zaki 1:25). An ka ɲi k’a ɲini k’a lɔn fana adamadenw ka hakilitigiya ye nɔɔ min to an ka miiriyaw n’an dusukunnakow kan. An ka ɲi ka sɔn a ma ko fiɲɛw b’an na ani k’an jija kosɔbɛ k’o fiɲɛw bɔ an yɛrɛ la.\n13 Ɲɛyirali fɛ, i be se k’i yɛrɛ ɲininga ko: “Yala ɲangoya be n’ na hali dɔɔni wa?” (1 Piyɛri 2:1). “Yala n’ bɔyɔrɔ, n’ ye lakɔli kalan min kɛ wala n’ ka nafolotigiya b’a to n’ b’a miiri ko n’ ka fisa ni tɔɔw ye wa?” (Talenw 16:5). “Fɛɛn tɛ mɔgɔ minw fɛ ka se ne ma wala ne ni minw tɛ siya kelen ye, yala n’ b’olu mafiɲɛya wa?” (Zaki 2:2-4). “Yala Sutana ka duniɲa kɔnɔfɛnw ka di n’ ye wa?” (1 Zan 2:15-17). “Yala n’ be n’ yɛrɛ ɲɛnagwɛ ni kakalayakow ni fariyakow ye wa?” (Zab. 97:10; 101:3; Amɔsi 5:15). O ɲiningaliw jaabiliw bena i dɛmɛ k’a faamu i ka ɲi ka yɛlɛmani don koo minw na. N’an sera k’an ka “miirijuguw” dabila ani ka kɛ ni miiriya ɲumanw ye, an koo bena diya an sankolola Faa ye.—Zab. 19:15.\n14. Mun na a kɔrɔtanin lo an ka teri ɲumanw sugandi?\n14 Ka teri ɲumanw sugandi, o ye fɛɛrɛ jɔnjɔn sabanan ye. An b’a kala ma wo, an t’a kala ma wo, an teriw be nɔɔba to an ka (Talenw 13:20). Mɔgɔ minw t’an dɛmɛ ka miiri i ko Ala b’a fɛ cogo min na, an be n’olu lo ye baarakɛyɔrɔ wala lakɔliso la. Nka, an be teri ɲumanw sɔrɔ kafo ka lajɛnw lo la. O yɔrɔ la, balimaw b’an lasun ka “kanuya sira taama, ka koɲuman kɛ.”—Eburuw 10:24, 25.\nAN SINSINNIN KA TO LIMANIYA LA\n15-16. Sutana b’a ɲinina cogo di k’an ka miiriyaw yɛlɛma?\n15 An k’a to an hakili la ko Sutana cɛsirinin lo k’a ɲini k’an ka miiriyaw yɛlɛma. Ala ka Kuma be nɔɔ ɲuman min to an kan, Sutana be tɛmɛ miiriya sifa bɛɛ fɛ k’a ɲini k’o nagasi.\n16 Sutana ye Awa ɲininga Edɛn nankɔ kɔnɔ ko: “Tiɲɛ na, Ala y’a fɔ ko . . . ?” (Zɛnɛzi 3:1). A bele b’o ɲiningali ɲɔgɔn kɛra bi. Sutana ka duniɲa nin kɔnɔ, mɔgɔw ka teli k’an ɲininga koo dɔw la minw be se k’a to an be sigasiga an ka lannakow la. U b’an ɲininga ko: “Tiɲɛn na, yala Ala tɛ sɔn cɛɲɔgɔnɲini ni musoɲɔgɔnɲini ma wa? Tiɲɛn na, yala Ala t’a fɛ aw ka nowɛli ni wololon sanyɛlɛma fɛti kɛ wa? Tiɲɛn na, yala aw ka Ala ko aw kana sɔn u ka joli don aw fari la wa? Tiɲɛn na, yala kanutigi Ala ko aw kana jɛnɲɔgɔnya kɛ n’aw ka mɔgɔ kanulenw ye minw gwɛnna ka bɔ kafo kɔnɔ wa?”\n17. Ni mɔgɔ dɔw b’an ɲiningara koo dɔw la minw be se k’a to an be sigasiga an ka lannakow la, an ka ɲi ka mun lo kɛ do? Ka kɛɲɛ ni Kɔlɔsikaw 2:6, 7 ye, nafa juman lo b’a la k’o kɛ?\n17 An ka ɲi ka la an ka lannakow la kosɔbɛ. Mɔgɔw be ɲiningali jɔnjɔn minw kɛ, n’an m’u jaabiliw sɔrɔ, an be se k’a daminɛ ka sigasiga an ka lannakow la. O sigasigali be se k’an ka miiricogo n’an ka limaniya nagasi. O la, an ka ɲi ka mun lo kɛ do? Ala ka Kuma b’a fɔ ko an ka ɲi k’an ka miiricogo yɛlɛma janko an ka se ka la a la sɔbɛ la ko Ala sago “ye koɲuman ye, . . . [ani] a dafanin” lo (Ɔrɔm. 12:2). N’an be Bibulu n’an ka gafew sɛgɛsɛgɛ tuma o tuma, an ye tiɲɛnkuma minw kalan, an bena la a la k’u ye tiɲɛn ye. An bena la a la sɔbɛ la fana ko Jehova ka sariyaw tilennin lo. O la, an bena sabati limaniya la i ko yiri min lili donna kosɔbɛ dugukolo la.—Kɔlɔsikaw 2:6, 7 kalan.\n18. Sutana ka duniɲa be nɔɔ jugu min to mɔgɔw kan, mun lo bena i dɛmɛ ka see sɔrɔ o kan?\n18 Mɔgɔ si tɛ se k’i ka limaniya sabati i nɔɔ na. O la, to k’i ka miiricogo lakuraya walisa k’i sɔɔn yɛlɛma pewu. I ka to ka delili kɛ tuma o tuma. A ɲini Jehova fɛ a ka hakili senu d’i ma. To ka miiri koɲuman Bibulu kɔnɔnakow la ani to k’i ka miiriyaw n’i ka ŋaniyaw sɛgɛsɛgɛ. Teri ɲumanw ɲini minw bena i dɛmɛ k’i ka miiricogo yɛlɛma ka bɛn Jehova sago ma. N’i b’o kɛ, Sutana ka duniɲa ye nɔɔ jugu min to i kan, i bena se k’o kɛlɛ ani k’i yɛrɛ tanga o ma. “Miiriya minw bɛ mɔgɔw lafiri, ani fɛn o fɛn bɛ mɔgɔw bari ka Ala ta lɔnniya sɔrɔ,” i bena see sɔrɔ o fana kan.—2 Kor. 10:5, Biblu Ala ta Kuma.\nI BENA ƝININGALI NUNU JAABI COGO DI?\nKa kɛɲɛ ni Ɔrɔmukaw 12:2 ye, an ka ɲi ka koo fila jumanw lo kɛ?\nFɛɛrɛ jɔnjɔn saba jumanw lo be se k’an dɛmɛ an k’an sɔɔn yɛlɛma pewu?\nLadili min be sɔrɔ Kɔlɔsikaw 2:6, 7 kɔnɔ, an be se k’o sira tagama cogo di?\nDƆNKILI 50 Prière d’offrande de soi (Yɛrɛkundili)\n^ dakun 5 An ye kalan minw sɔrɔ lakɔliso, an ka kokɛcogow ani an bɔyɔrɔ be nɔɔ to an ka miiriyaw kan. N’a sɔrɔ an y’a kɔrɔsi ko delinanko jugu dɔ b’an na ani a ka gwɛlɛ an ma k’o dabila. Barokun nin bena a yira cogo min na an be se ka see sɔrɔ an ka delinanko juguw kan.\nA ci dɔ ma A ci dɔ ma Miiriya o miiriya be mɔgɔ bali ka Ala ka lɔnniya sɔrɔ, an k’an mabɔ o la!\n“Aw k’aw yɛrɛ kɔlɔsi mɔgɔ si kana aw kunna cɛn”\nI jigi la Jehova kan dusukasi wagati la\nTɔɔw dɛmɛ u k’u ka dusukasi muɲu\nAn be se k’an yɛrɛ tanga cogo di Sutana ka jaan dɔ ma?\nU sera ka sɛbɛ melekenin kɔrɔ dɔ kɔnɔnako kalan\nTexte Options de téléchargement des publications numériques KƆRƆSILI SANGASO—KALAN Saan 2019, zuwɛnkalo\nA ci dɔ ma A ci dɔ ma KƆRƆSILI SANGASO—KALAN Saan 2019, zuwɛnkalo\nSaan 2019, zuwɛnkalo\nKƆRƆSILI SANGASO—KALAN Saan 2019, zuwɛnkalo


Kɔl 3 AKKDC08 - N'aw ni Krista korila ka kunun ɲɔgɔn - Bible Search\nKɔl 2 Kɔl 4\n1- N'aw ni Krista korila ka kunun ɲɔgɔn fɛ, fɛɛn minw be sɔrɔ arijana na, aw ka olu le ɲini, Krista siginin be yɔrɔ min na Ala kinibolo fɛ. 2Aw ka arijana kɔnɔfɛnw koo miiri, aw kana miiri diɲɛ kɔnɔfɛnw na, 3bari a kɛra i n'a fɔ aw sara diɲɛ faan fɛ, aw nii be ni Krista ye Ala fɛ. 4Krista min kɛra aw ka nii ye, n'ale y'a yɛrɛ yira tuma min na, aw fana bena ye o tuma na ni nɔɔrɔ ye.\n5Koo minw ye dugukolo kan koow ye, aw ka olu bɛɛ dabila, i n'a fɔ kakalaya, ni mɔgɔkolonya, ani miirijugu, ni kojugu nigɛ, ani wasabaliya, min ni josɔn bɛɛ ye kelen ye. 6O koo nunu ɲɔgɔn le kosɔn, Ala be dimi mɔgɔmurutininw kɔrɔ. 7Tuma min na aw tun be to ka hakɛw kɛ, aw tun be o ɲɔgɔnw le kɛ. 8Nga sisan aw ka nin koow bɛɛ dabila, o ye dimi, dusubɔ, juguya, ni mɔgɔ tɔgɔcɛn, ani malobaliya kuma ye minw bɛɛ be se ka bɔ aw daa la. 9- Aw kana galon tigɛ ɲɔgɔn ye tugu, bari, aw ye aw jogokɔrɔ bɛɛ dabila ka ban, 10- ka jogokura ta, min be sabati tuma bɛɛ Ala ka lɔnniya barika la, ka kɛ i n'a fɔ aw danbaga. 11O la, danfara te siya wɛrɛ ni zuwifu cɛ, kɛnɛkɛnɛninw ni kɛnɛkɛnɛbaliw cɛ, lonanw ni siyajuguw cɛ, jɔɔnw ni hɔrɔnw cɛ. Krista ye fɛɛn bɛɛ ye, a be bɛɛ la.\n12- Ala ye aw woloma k'aw kɛ a ka mɔgɔw ye ani aw koo ka d'a ye kosɔbɛ. O la, aw ka kɛ mɔgɔɲumanw ye, minw be makari. Aw k'aw yɛrɛ majigi, ka kɛ mɔgɔsabalininw ye, minw be muɲuli kɛ. 13- N'a sɔrɔla ko dɔ ye koo dɔ kɛ min ma bɛn a tɔɲɔgɔn ma, aw ka yafa ɲɔgɔn ma tuma bɛɛ ka ɲɔgɔn dɛmɛdɛmɛ. Krista yafara aw ma cogo min na, aw fana ka yafa ɲɔgɔn ma ten. 14Koo bɛɛ la, kanuya ka sɔrɔ aw kɔnɔ, ale sababu la, aw bena se ka ɲɔgɔn minɛ kosɔbɛ. 15Krista ka hɛrɛ ka kɛ n'aw ye, aw welela min kama ka kɛ farisogo kelen ye, ani aw ka kɛ ɲumanlɔnbagaw ye.\n16Krista ka kuma ka se ka sigi aw kɔnɔ kosɔbɛ. Aw ka ɲɔgɔn kalan ani ka ɲɔgɔn ladi ni hakilitigiya bɛɛ ye. Aw ka Ala tanu ka barika la a ye ni dɔnkiliw ye minw be sɔrɔ Ala ka kuma kɔnɔ, ani dɔnkili wɛrɛw, ni dɔnkili minw be sɔrɔ Nii Senuman barika la. 17- N'aw be fɛɛn o fɛɛn kɛ, walima ka fɛɛn o fɛɛn fɔ, aw k'o bɛɛ kɛ Matigi Yezu tɔgɔ la, ka barika la an Faa Ala ye.\nPɔli ka ladili, denbaya ka koo la\n18- Musow, aw k'aw yɛrɛ majigi aw cɛɛw ye i n'a fɔ a bɛnnin be Matigi ka mɔgɔw fɛ cogo min na. 19- Cɛɛw, aw k'aw ka musow kanu, aw kana fariya u ma.\n20- Denmisɛnw, koo bɛɛ la aw k'aw wolobagaw boɲa, bari o le ka di Matigi ye. 21- Wolobagaw, aw fana kana aw deenw degun kojugu fɔɔ u be dimi, waasa o jigi kana tigɛ.\nJɔɔnw n'u kuntigiw ka koo\n22- Jɔɔnw, aw ka mɛnni kɛ aw kuntigiw fɛ koo bɛɛ la ka kɛɲɛ ni adamadenya ye, aw kana baara kɛ aw kuntigiw ɲana dɔrɔn janko k'aw koo diya u ye, nga o ka kɛ ni dusu gwɛnin ye Matigi ɲasiran kosɔn. 23Aw be baara o baara kɛ, aw k'o kɛ ni dusuɲuman ye, i n'a fɔ Matigi ka baara lo, aw kan'a kɛ i n'a fɔ mɔgɔ ta lo. 24Aw ka l'a la ko aw bena niyɔrɔ sɔrɔ Matigi fɛ min ye aw ka sara ye. Aw ka Matigi, o ye Krista ye, aw be baara kɛra ale lo ye. 25- Ni mɔgɔ min ye baarajugu kɛ, o tigi bena o sara le sɔrɔ, Ala te mɔgɔ woloma ka bɔ mɔgɔ la.


<< < Ezayi 7 > >>\nYɛnŋɛlɛ làa Ezayi wi tun wa wunlunaŋa Akazi wi yeri\n1 Oziyasi pinambyɔ Yotamu wi pinambyɔ Ahazi wi wunluwɔ sanga wi ni wa Zhuda tara ti ni, a Siri tara wunlunaŋa Erezɛn wo naa Eremaliya pinambyɔ Peka ŋa wìla pye Izirayɛli tara wunlunaŋa wi ni, pè si kari sa to Zheruzalɛmu ca ki na, mbe malaga gbɔn ki ni, ɛɛn fɔ pe sila ya mbe ca ki shɔ.\n2 A pè si saa ki sɛnrɛ ti yo Davidi wi go woolo pe kan, ma yo fɔ: «Siri tara fɛnnɛ maliŋgbɔɔnlɔ pè pan ma pe maliŋgbɔɔnlɔ cɛnsaga ki kan wa Efirayimu tara†.» A wunlunaŋa Akazi wo naa wi woolo pe ni pe sunndo wi nɛɛ suun pe na fyɛrɛ ti kala na, paa yɛgɛ ŋga na tifɛlɛgɛ ma kaa na kɔlɔgɔ tire fingi we.\n3 Kona, a Yawe Yɛnŋɛlɛ lì si Ezayi wi pye fɔ: «Yiri mboro naa ma pinambyɔ Sheyari Yashubu† wi ni, ma sa Ahazi wi fili wa tɔnmɔ foŋgologo ki kɔsaga ki na, ko ŋga ki ma saa ye wa tɔnmɔ wege ŋga wa ca ki go na ki ni we, wa konɔ na li maa kee wa paara jogofɛnnɛ pe paara jogosaga ki ni. 4 Maga yo wi kan fɔ: ‹Ma jatere wi tɛgɛ laga nuŋgba, maga ka fyɛ. Ma sunndo wiga ka kɔn ma na, ma wire tiga ka fanla ma na Siri tara fɛnnɛ naŋa Erezɛn wo naa Eremaliya pinambyɔ pe naŋgbanwa pi kala na, poro mbele pe yɛn paa sumboyuro shyɛn yɛn, nda ti yɛn na wirige yinrigi. 5 Ki yɛn kaselege fɔ Siri tara fɛnnɛ, naa Efirayimu tara fɛnnɛ konaa Eremaliya pinambyɔ wi ni, pège kɔn maga tɛgɛ mbe kapege pye ma na. Pe yɛn na yuun fɔ: 6 Yoo kari we sa to Zhuda tara ti na, we sunndo kɔngɔ wa ca woolo pe na, we pe tara ti shɔ, we Tabeyɛli pinambyɔ wi tɛgɛ pe go na wunluwɔ. 7 Ɛɛn fɔ, pa we Fɔ, Yawe Yɛnŋɛlɛ lì yo yɛɛn fɔ:\nKi kala li se yere,\nli se si pye.\n8 Katugu Damasi ca ko ki yɛn Siri tara ti cagbɔgɔ ye,\na Erezɛn wo pye Damasi ca ki to we;\nsanni sa gbɔn yɛlɛ nafa taanri ma yiri kaŋgurugo Efirayimu cɛnlɛ woolo pe yaa tɔngɔ,\npe se pye naa cɛnlɛ.\n9 Samari ca ko ki yɛn Efirayimu tara ti cagbɔgɔ ye,\na Eremaliya pinambyɔ wo pye Samari ca ki to we.\nNa yee yeresaga ta wa tagawa pi ni, pa ye se fanŋga ta mbe yere.› »\nPyɔ ŋa pe yaa ka se mboo mɛgɛ taga Emanuwɛli\n10 A Yawe Yɛnŋɛlɛ lì si para naa Ahazi wi ni, maa pye fɔ: 11 «Kacɛn wa yɛnri Yawe Yɛnŋɛlɛ, ma Yɛnŋɛlɛ li yeri luu naga ma na, mbe yiri wa tara ti nɔgɔna, wa kuulo tara, nakoma mbe yiri wa naayeri, wa yɛnŋɛlɛ na.»\n12 A Ahazi wì sho fɔ: «Mi se yaraga ko ka kpɛ yɛnri, mi se si Yawe Yɛnŋɛlɛ li wa mbe wele.»\n13 Kona, a Ezayi wì sho fɔ: «Yaa nuru, yoro Davidi go woolo wele! Naa ye yɛn na leele pe tege, ko si ye bɔ bere, fɔ a yaa jaa mbaa na Yɛnŋɛlɛ li tege! 14 Ki kala na, we Fɔ wo jate wi yaa ka kacɛn wa naga ye na, wo yɛn fɔ sumboro ŋa wii naŋa kala jɛn, wi yaa ka kugbɔ lɛ mbe pinambyɔ se, mboo mɛgɛ taga mbaa wi yinri Emanuwɛli†. 15 Nɔnɔ nara naa sɛnrɛgɛ wi yaa kaa kaa, fɔ wi sa kala jɛn, mbe je kapege ki na, mbe kajɛŋgɛ ki jɛn mbaa ki piin. 16 Ɛɛn fɔ sanni pyɔ wi sa kapege ki jɛn mbe je ki na, mbe kajɛŋgɛ ki jɛn mbaa ki piin, ki wunlumbolo shyɛn mbele maa fyɛ pe yɛgɛ, pe tara ti yaa jɔgɔ mbe koro waga. 17 Ɛɛn fɔ Yawe Yɛnŋɛlɛ li yaa ka ti jɔlɔgɔ wagati wa mbe gbɔn mboro naa ma tara woolo konaa ma go woolo ye na; ki wagati wi yɔngɔ fa pan gbɛn, maga lɛ Efirayimu tara tì wali ma laga Zhuda tara ti na†. Ki sɛnrɛ ti yɛn na para Asiri tara wunlunaŋa wi sanga wo na.»\nAsiri tara fɛnnɛ pe yaa ka ŋga pye Zhuda tara ti na\n18 Ko pilige ko ni, Yawe Yɛnŋɛlɛ li yaa ka tishɔnrɔ nda wa Ezhipiti tara Nili gbaan wi lago ki na ti yeri wofele ni, mbe pan ti ni konaa sɛnrimbire† nda wa Asiri tara ti ni. 19 Ti ni fuun ti yaa ka pan mbe cɛncɛn wa yanwira tigiwɛn lawere tijangara ti ni, naa wa waliwere ti ni, naa wa kɔmbigile ke ni fuun ke ni, konaa wa tɔnmɔ lara ti ni fuun ti ni.\n20 Ko pilige ko ni, we Fɔ wi yaa ka yunŋguluwo wa lɛ sara na mbe yiri wa Efirati gbaan wi kɛɛ sanŋga ki na. Wo wi yɛn Asiri tara wunlunaŋa we. Wi yaa ka ye yinrɛ ti kulu, naa ye tɔɔrɔ sire to naa ye siyɔɔlɔ pe ni†.\n21 Ko pilige ko ni, lere nuŋgba nuŋgba pyew wi yaa kaa nasumboro nuŋgba naa simbanɛɛlɛ shyɛn koro. 22 Nɔnɔ lɛgɛrɛ yaa kaa taa wa ki yaayoro ti ni, fɔ nɔnɔ nara wo wi yaa ka pye leele pe yaakara. Mbele pe yaa ka koro go na wa tara ti ni, nɔnɔ nara naa sɛnrɛgɛ ki yaa ka pye pe yaakara†.\n23 Ko pilige ko ni, ɛrɛzɛn tiire wagakele (1 000) ka ka pye kɛrɛ nda ni, kɛrɛ nda ti sɔnŋgɔ ki mbe ya mbe warifuwe pyɔ wagakele (1 000) bɔ, ti yaa ka koro wa yantiire to naa wuuro ti sɔgɔwɔ. 24 Leele pe yaa kaa kee mbe saa yanri wa sandira naa wangala ni, katugu tara ti lagapyew ki yaa ka pye yantiire naa wuuro ni. 25 Yanwira tigiwɛn lara nda leele pàa pye na fali ti na capire ni, leele pe se ka ya mbaa yiin wa ti ni, yantiire to naa wuuro ti fyɛrɛ ti kala na. Pe yaa ka nɛrɛ ti wa tila kaa wa, mbe simbaala naa sikaala pe yaga paa yanri wa.


Kɛw 27 AKKDC08 - U y'a ŋaniya ta ko an ka kan ka taga - Bible Search\nKɛw 26 Kɛw 28\nU be taga ni Pɔli ye Ɔrɔmu\n1U y'a ŋaniya ta ko an ka kan ka taga Itali jamana na kurun kɔnɔ loon min na, u ye Pɔli ni kasoden damani don sɔlidasi ɲamɔgɔ Ziliyusi bolo. O sɔlidasikulu tɔgɔ tun ko Ogusiti. 2An donna Adaramisiyɔmu kurun dɔ kɔnɔ, ale tun be tagara Azi mara gɛrɛfɛ. Arisitaraki tun be n'an ye. Ale tun ye Tesalonika ye Maseduwani mara la. 3A dugusagwɛ, an sera Sidɔn. Pɔli minɛcogo tun ka ɲi Ziliyusi fɛ. O la, a ye sira d'a ma ko a be se ka ta'a lɔnbagaw yɔrɔ filɛ dugu kɔnɔ, k'a makoyafɛn sɔrɔ u fɛ. 4An bɔra o yɔrɔ la ka tɛmɛ Sipɔrɔ jamana kɔfɛ, min be kɔgɔji cɛma, bari fɔɲɔ tun b'an tɔɔrɔla. 5An ye Silisi ni Panfili kɔgɔji cɛtigɛ ka taga se Mira, Lisi mara la. 6Sɔlidasi ɲamɔgɔ nin ye Alɛkisandiri kurun dɔ sɔrɔ yen, min tun be tagara Itali jamana na. A y'an don o kɔnɔ. 7An ye tile damani kɛ kurunboli la. An sigɛnna kosɔbɛ ka sɔrɔ ka se Sinidi gɛrɛfɛ. Fɔɲɔ tun b'an balila ka taga n'o sira ye minkɛ, an y'an ɲa sin Salimone faan fɛ ka taga tɛmɛ Kɛrɛti jamana kɔfɛ. 8An m'an yɔrɔ jaɲa dugukolo la. An jijara fɔɔ ka se kurunlɔyɔrɔ dɔ la, min tɔgɔ ko Kurunlɔyɔrɔɲuman. O ni Lazaya man jan ɲɔgɔn na.\n9Waatijan tun tɛmɛna, kurunboli tun be kɛra faratiko ye fana. Bari suun donlonr tun tɛmɛna ka ban. O la, Pɔli y'a fɔ u ye ko: 10«N balimaw, ne y'a lɔn ko n'an tagara n'an ka taama ye ɲafɛ, farati bena sɔrɔ a la. Kurun n'a kɔnɔna minanw, hali an yɛrɛw nii bena se ka to a la.» 11Sɔlidasi ɲamɔgɔ nin bolo lanin tun be kurun bolila n'a tigi le kan. A ma Pɔli ka ladili jati. 12O kurunlɔyɔrɔ nin tun ma ɲi samiɲa tuma na minkɛ, u caaman y'a fɔ k'u ka bɔ yen ka banba n'u be se ka se Fenikisi. O kurunlɔyɔrɔ nin donyɔrɔ dɔ tun be sɔrɔ jamana nin kɔgɔdugu ɲafan ni tileben furancɛ la, dɔ tun be worodugu ɲafan ni tileben furancɛ la. O dugu nin tun ye Kɛrɛti jamana kurunlɔyɔrɔ dɔ ye. U ko n'an sera yen, ko an be samiɲa kɛ yen.\nFɔɲɔba be Pɔli nunu ka kurun ta\n13Fɔɲɔ diman dɔ daminɛna ka bɔ worodugu ɲafan fɛ. U y'a miiri k'olu ye min ŋaniya, k'o bena se ka kɛ. O la, u ye sira ta. U tun t'a fɛ u yɔrɔ be jaɲa Kɛrɛti dugukolo la kosɔbɛ. 14Nga dɔɔni dɔrɔn, fɔɲɔba dɔ wilila an kama min tɔgɔ ko Erakilɔn. 15A ye kurun ta. An tun te se ka kurun boli fɔɲɔ fɛ fewu. O la, an dɛsɛra k'a to fɔɲɔ ta ma. 16An ni karama tɛmɛna dugukolonin dɔ kɔfɛ min tɔgɔ ko Koda. O kɛra sababu ye an sera ka kurundennin don kurunba kɔnɔ ni sigɛn ye k'a siri. 17Kurun bolilaw y'a don ka ban tuma min na, u ye jurukisɛ kɛ ka kurun siri kosɔbɛ. U tun be siranna ko fɔɲɔ kana taga kurun halaki Libi jamana cɛncɛn na. O la, u ye kurun lalɔfɛn bila jii la, fɔɲɔ ka tɛmɛ n'an ye sisan. 18O dugusagwɛ, fɔɲɔ ka tɔɔrɔ kosɔn, u y'a daminɛ ka kurun kɔnɔ minanw fili jii la. 19A dugusagwɛ tugu, u ye kurun yɛrɛ minanw dɔw bɔ k'u fili jii la. 20An ye tile damani kɛ, an te tile ye, an te lolo ye. Fɔɲɔ fana tun b'a nɔkɔrɔ la. An tun ma la a la ko an bena kisi tugu.\n21Kurun kɔnɔ mɔgɔw bɛɛ tun be kɔngɔ la o mɛnna. O la, Pɔli wilila ka lɔ u cɛma k'a fɔ u ye ko: «N balimaw, ne tun y'a fɔ aw ye ko an ka to Kɛrɛti, n'aw tun sɔnna ne ta ma, an be faratiko ni bɔnɛ min na, o tun tena an sɔrɔ. 22Nga aw bɛɛ k'aw jaa gwɛlɛya. Mɔgɔ si nii tena to a la, nga an bena bɔnɔ kurun le la, 23bari ne be baara kɛ n ka Ala min ye, ale ka mɛlɛkɛ dɔ y'a yɛrɛ yira ne la kunu sufɛ 24k'a fɔ n ye ko: ‹I kana siran Pɔli, wajibi lo fɔɔ i ka se Ɔrɔmu masacɛ fɛ k'i ka koow ɲafɔ a ye. Ayiwa, Ala ka ɲumanya kosɔn, a ko i sababu la, i taamaɲɔgɔn nunu si nii tena to jii la.› 25Ayiwa n balimaw, o tuma na, aw k'aw jaa gwɛlɛya. Ne lanin be Ala la, a y'a fɔ n ye cogo min na, a bena kɛ ten. 26Wajibi lo, an bena se dugukolo ma.»\n27Fɔɲɔ y'an talontalon ka se Kɔgɔjiba la. A tile tan ni naaninan loon dugutilama, kurun bolilaw y'a jatiminɛ k'a ye ko an surunyanin be dugukolo dɔ la. 28O la, jii duɲa be suma ni fɛɛn min ye, u y'o bila jii la. U y'a ye ko jii duɲa te tɛmɛ mɛtɛrɛ bi saba ni wolonwula kan. U janfara dɔɔni, u y'a suma tugu, a duɲa tun ye mɛtɛrɛ mugan ni seegi ye. 29U siranna kosɔbɛ ko an ka kurun nin kana taga kabakuru dɔ susu. O la, u ye kurun lalɔfɛn naani siri a kɔfɛ k'olu bila jii la, ka to ka Ala daali ka dugugwɛ makɔnɔ. 30Kurun bolilaw ye kurundennin jigi jii la k'a kɛ i n'a fɔ u b'a fɛ ka lalɔfɛn dilan kurun ɲafɛ le, k'a sɔrɔ u tun be boliyɔrɔ le ɲinina. 31O la, Pɔli y'a fɔ sɔlidasiw n'u ɲamɔgɔ ye ko: «Ni mɔgɔ nunu ma to kurun kɔnɔ, aw si tena kisi.» 32Juru min tun kɛnin be ka kurun fila nunu siri ɲɔgɔn na, sɔlidasiw y'o tigɛ ka kurundennin to a tagara.\n33Sanni dugu ka gwɛ, Pɔli y'a ɲini u fɛ ko bɛɛ ka dumuni kɛ. A k'u ma: «A tile tan ni naani filɛ nin ye aw bɛɛ hakili ɲagaminin lo, aw si te dumuni kɛra. 34O la, ne b'a ɲini aw fɛ, aw bɛɛ ka dumuni kɛ waasa mɔgɔ si kana sa. N b'a fɔ aw ye tugu ko kojugu tena mɔgɔ si sɔrɔ.» 35A y'o kuma fɔ ka ban minkɛ, a ye buru ta ka barika la Ala ye k'a karikari, k'a daminɛ k'a ɲimi. 36Tɔw jaa nana gwɛlɛya, u bɛɛ ye dumuni kɛ. 37An bɛɛ lajɛnnin tun ye mɔgɔ kɛmɛ fila ni bi wolonwula ni wɔɔrɔ ye. 38Bɛɛ fara tuma min na, u ye suman fili jii la waasa kurun ka fiɲɛya.\nPɔli nunu ka kurun be to jii la\n39Dugu gwɛra tuma min na, kurun bolilaw ma dugukolo kɔlɔsi, nga olu ye jisira dɔ le ye ni cɛncɛn b'a daa la. U tun b'a fɛ ka taga lɔ o yɔrɔ la. 40Nigɛbaba minw be kurun lalɔ, u ye olu juruw tigɛ k'u to jii la. Lɔgɔ minw be kurun ɲatilen, u y'o juruw fana foni. O kɔ, u ye fani siri kurun ɲafɛla la waasa fɔɲɔ k'u ɲɔti ka se cɛncɛnyɔrɔ nin ma. 41Nga kurun tagara bali jii kunbɛnyɔrɔ cɛncɛn dɔ la jii jukɔrɔ. Kurun ɲafɛla tununa o kɔnɔ fɔɔ a tun te se ka magamaga. Jii fanga y'a kɔfɛla halaki. 42Sɔlidasiw tun y'a miiri ko kasoden nunu bena boli. O la, u tun b'a fɛ k'u bɛɛ faga. 43Nga sɔlidasi ɲamɔgɔ nin tun b'a fɛ ka Pɔli kunmabɔ minkɛ, a ma sɔn sɔlidasiw k'o kɛ. A ko minw be jii lɔn, k'olu ka kɔn ka jigi ka dugukolo sɛgɛrɛ. 44Ko tɔɔ nunu bena jija ni lɔgɔw ye, walima kurun lɔgɔ cininw. A kɛra ten u bɛɛ bɔra, foyi m'u si sɔrɔ.


Bibulu ka maanaw: Yezu masalaman - Jehova Seerew ka ɛntɛrɛnɛti yɔrɔ daganin\nFIYENTƆ fila kɛnɛyali kɔ, Yezu sera dugudennin dɔ la Zeruzalɛmu gɛrɛfɛ. A y’a fɔ a ka kalanden fila dɔw ye ko: ‘Aw ye taga ɲafɛ dugu nin na. Aw bena faliden dɔ sɔrɔ yen. Aw k’a foni ka na n’a ye.’\nU nana faliden di Yezu ma tuma min na, a yɛlɛla a kan ka Zeruzalɛmu sira minɛ. A surunyana Zeruzalɛmu na tuma min na, jamaba bɔra k’a kunbɛn. U fanba y’u ka faniw bɔ k’u la sira kan. U dɔw ye tenfuraburuw tigɛ k’u la sira kan fana. Jama tun be kulera ko: ‘E min be nana Jehova tɔgɔ la, Ala ka duga i ye!’\nGalen Israɛl jamana na, masacɛ kuraw ka delinanko tun ye ka sigi faliden kan ani ka don Zeruzalɛmu kɔnɔ walisa k’u yɛrɛ yira jama na. Yezu b’o lo kɛra ten. Mɔgɔ nunu b’a yirala ko u b’a fɛ Yezu ka kɛ u ka masacɛ ye. Nka, a koo tun man di bɛɛ ye. An k’a filɛ koo min kɛra a dontɔ Alabatosoba kɔnɔ.\nA ye fiyentɔw ni murukuw kɛnɛya batosoba kɔnɔ. Denmisɛnw y’o ye minkɛ, u kulera ka Yezu tando. Nka, o koo ye sarakalasebagaw dimi ani u y’a fɔ Yezu ye ko: “I ma denmisɛn nunu ka kuma mɛn wa?”\nYezu y’u jaabi ko: “Ɔnhɔn, aw fana ma deli k’a kalan Ala ka kuma na ko: ‘E y’e tanuli kuma don denmisɛnw ni denɲɛninw daa la.’?” O la, denmisɛnw tora ka Ala ka masacɛ tando.\nYala an t’a fɛ ka kɛ denmisɛn nunu ɲɔgɔn ye wa? Mɔgɔ dɔw be se k’a ɲini k’an bali an kana kuma Ala ka masaya koo la. Nka, Yezu bena kabako minw kɛ mɔgɔw ye a ka ɲi an ka to k’o weleweleda.\nK’a to dugukolo kan, wagati tun ma se Yezu fɛ ka masaya daminɛ. O wagati tun bena se tuma juman? A ka kalandenw tun b’a fɛ k’o lɔn. An bena o lajɛ kɔfɛ.\nMatiyo 21:1-17; Zan 12:12-16.\nYezu senin kɔ dugudennin dɔ la Zeruzalɛmu gɛrɛfɛ, a y’a fɔ ko a ka kalandenw ka mun lo kɛ?\nJaa nin kan, mun lo kɛra tuma min na Yezu surunyana Zeruzalɛmu na?\nDenmisɛnw ye mun lo kɛ tuma min na u y’a ye ko Yezu ye fiyentɔw ni murukuw kɛnɛya?\nSarakalasebagaw dimina, Yezu ye mun lo fɔ u ye?\nDenmisɛn minw ye Yezu tando, an be se k’u ladegi cogo di?\nKalandenw tun b’a fɛ ka mun lo lɔn?\nMatiyo 21:1-17 kalan.\nYezu masalaman donna Zeruzalɛmu kɔnɔ cogo min na, cogo di o ni Ɔrɔmu jalatigiw ta tɛ kelen ye tuma min na u ye see sɔrɔ kɛlɛ la? (Mat. 21:4, 5; Zak. 9:9; Fil. 2:5-8; Kɔl. 2:15)\nTuma min na Yezu donna Alabatosoba kɔnɔ, Israɛl denmisɛnw y’a tando ni Zaburu 118 ka kumaw ye. Bi, denmisɛnw be kalan juman sɔrɔ o la? (Mat. 21:9, 15; Zab. 118:25, 26; 2 Tim. 3:15; 2 Piyɛri 3:18)\nZan 12:12-16 kalan.\nMɔgɔw ye tenfuraburuw la sira kan ka Yezu tando, o be mun lo yira? (Zan 12:13; Fil. 2:10; Yir. 7:9, 10)\nO ye kiraya kuma dɔ dafa, min tun fɔra a saan 500 ye nin ye.


Lok 2nan 7 AKKDC08 - Solomani tilara Aladali la tuma - Bible Search\nLok 2nan 6 Lok 2nan 8\nLok 2nan 7\nSaraka minw bɔra Masaba ye\n(Mas fɔlɔ 8.62-66)\n1- Solomani tilara Aladali la tuma min na, tasuma bɔra sankolo la ka saraka jɛnita ni saraka tɔ nunu jɛni. Masaba ka nɔɔrɔ ye soo nin fa. 2Sarakalasebagaw ma se ka don Masaba ka soo nin kɔnɔ, bari Masaba ka nɔɔrɔ tun y'a fa. 3- Isirayɛlidenw bɛɛ ye tasuma jigitɔ ye, ani Masaba ka nɔɔrɔ, soo nin kan. U y'u ɲaa biri duguma k'o kunbiri gwan yɔrɔ labɛnnin na, ka Masaba tanu. U ko: «A ka ɲi, a ka ɲumanya te ban abada.»\n4Masacɛ ni jama bɛɛ ye sarakaw bɔ Masaba ye. 5Masacɛ Solomani ye misi waa mugan ni fila (22 000), ani saga ni baa waa kɛmɛ ni mugan (120 000) bɔ saraka ye. Masacɛ ni jama bɛɛ ye Ala ka soo kalifa a ma ten.\n6Sarakalasebagaw tagara lɔ u ka lɔyɔrɔw la, ani Levi kɔmɔgɔw fana. Fɔlikɛminanw tun be Levi kɔmɔgɔw bolo, masacɛ Dawuda tun ye minw dilan Masaba foli kama, tuma min na a tun ko u k'o kɛ ka Masaba tanu, k'a fɔ ko: «Masaba ka ɲumanya te ban abada.» Sarakalasebagaw tun be buru fiyɛra u ɲafɛ, Isirayɛlidenw bɛɛ tun lɔnin be.\n7Luu min be Masaba ka soo ɲafɛ, Solomani y'o cɛmancɛ saniya, ka saraka jɛnitaw bɔ o yɔrɔ la, ani jɛnɲɔgɔnya sarakaw tuluyɔrɔw. Bari a tun ye sarakabɔyɔrɔ min dilan ni zira ye, ale tun dɔgɔyara saraka jɛnitaw, ni suman sarakaw, ani tuluyɔrɔw ma. 8Solomani ye ɲanagwɛ nin kɛ o waati la fɔɔ tile wolonwula, ale ni Isirayɛlidenw bɛɛ. Jamaba tun nana ka bɔ jamana nin bɛɛ kɔnɔ k'a ta Lebowamati fɔɔ ka taga se Ezipiti kɔɔ ma.\n9Tile seeginan loon, u y'o kɛ ɲanagwɛ lonba ye, bari u tun ye sarakabɔyɔrɔ nin kalifa kɛ tile wolonwula kɔnɔ, ka ɲanagwɛ kɛ tile wolonwula tugu. 10Kalo wolonwulanan tile mugan ni sabanan loon, Solomani ye sira di jama ma k'u ka taga u ka soo. Jama tun nisɔndiyanin be, u dusu tun diyanin lo Masaba ka baaraɲuman kosɔn, a ye min kɛ Dawuda ni Solomani, n'a ka jama Isirayɛli ye.\nMasaba b'a yɛrɛ yira Solomani na\n(Mas fɔlɔ 9.1-9)\n11Masacɛ Solomani tilara Masaba ka soo, n'a yɛrɛ ka soo lɔli la. A tun b'a fɛ ka fɛɛn min bɛɛ kɛ Masaba ka soo, n'a yɛrɛ ka soo kɔnɔ, a sera k'o bɛɛ kɛ. 12O tuma na, Masaba y'a yɛrɛ yira a la sufɛ k'a fɔ a ye ko: «Ne y'i ka daalili mɛn, n ye yɔrɔ nin woloma a ka kɛ n ta ye, ani ka kɛ soo ye, saraka bena bɔ min kɔnɔ. 13Ni ne y'a kɛ san lɔra a te nana, ni ne ye sira di tɔɔnw ma u ka na jamana nin kɔnɔ suman cɛn, ni n ye fɔɲɔbana bila n ka jama cɛma, 14ne tɔgɔ be wele n ka jama min kan, ni u y'u yɛrɛ majigi ka ne daali ka n yɔrɔ ɲini, ani k'u ka kojuguw dabila, ne bena mɛnni kɛ u fɛ ka n to sankolo la, k'u ka hakɛ yafa, ani k'u ka jamana yiriwa. 15K'a ta sisan ma, ne ɲaa yɛlɛnin lo, ne bena daalili mɛn, minw bena kɛ yan yɔrɔ la. 16Ne ye soo nin woloma sisan k'a kɛ n yɛrɛ ta ye janko ka sigi yen kudayi. Ne ɲaa bena to a kan, a koo bena to ne dusu la tuma bɛɛ. 17Ele kɔni, n'i be taama ne ɲakɔrɔ i n'a fɔ i facɛ Dawuda y'a kɛ cogo min na, n'i ye ne ka fɔta bɛɛ bato, ka ne ka sariyaw ni n ka kolatigɛninw kɛ, 18- ne bena barika don i ka masaya la ka kɛɲɛ ni n ka layidu ye, ne ye min ta i faa Dawuda ye ko a tena fɔn kɔmɔgɔ la Isirayɛlidenw kunna. 19Nga n'aw ye ne to yen, n'aw banna ne ka sariyaw, ni ne ka kuma na, ne ye minw sigi aw ye, n'aw tagara fɛɛn wɛrɛw bato k'aw kunbiri gwan u ɲakɔrɔ, 20ne bena Isirayɛlidenw gwɛn ka bɔ n ka jamana kɔnɔ, n ye min d'u ma. N ye soo min kɛ n yɛrɛ ta ye, n bena ban o la fana, k'a kɛ siyaw bɛɛ be yɛlɛ u ma. 21Soo nin min tun ka ɲi kosɔbɛ, mɔgɔ o mɔgɔ mana tɛmɛ a gɛrɛfɛ, o tigi bena kabakoya k'a fɔ ko: ‹Mun na Masaba ye nin kɛ jamana nin, ani soo nin na?› 22Mɔgɔw bena u jaabi ko: ‹U banna Masaba u faaw ka Ala la minkɛ, o kama lo. Ale min tun y'u bɔ Ezipiti jamana na. U y'u jigi la batofɛn wɛrɛw kan, ka olu bato k'u kunbiri gwan u ɲakɔrɔ. O le y'a to a ye bɔnɛ nin bɛɛ la u kan.› »


Eze 9 AKKDC08 - O kɔ, Ala pɛrɛnna ne tulo kɔrɔ ko: «Aw - Bible Search\nEze 8 Eze 10\nEzekiyɛli be Zeruzalɛmu tɔɔrɔko ye\n1O kɔ, Ala pɛrɛnna ne tulo kɔrɔ ko: «Aw minw ka kan ka dugu nin ɲaa gwan, aw ye na! Aw kelen kelen bɛɛ ka na n'a ka kɛlɛkɛminan ye a bolo.»\n2Ayiwa, Alabatoso donda min be sanfɛ, kɔgɔdugu ɲafan fɛ, ne ye mɔgɔ wɔɔrɔ natɔ ye ka bɔ o faan fɛ, u kelen kelen bɛɛ n'a ka kɛlɛkɛminan ye u bolo. Mɔgɔ dɔ tun be u cɛma, fani ɲanaman be o kaan na, sɛbɛnnikɛminanw tun b'a gɛrɛn na. U donna ka lɔ sarakabɔyɔrɔ ziralaman gɛrɛfɛ. 3Isirayɛli ka Ala nɔɔrɔ min tun be *serubɛnw kunna, o wilila ka bɔ yen ka taga Alabatoso donda la. Sɛbɛnnikɛminanw tun be fani ɲanaman tigi min gɛrɛn na, Masaba y'ale wele 4- k'a fɔ a ye ko: «Taga Zeruzalɛmu dugu yaala. Mɔgɔ minw dusu kasinin lo, n'u be kasira kokolonw bɛɛ kosɔn minw be kɛra dugu kɔnɔ, i ka taamasiɲɛ la olu teen na.»\n5O kɔ, a y'a fɔ tɔw ye ne ɲana ko: «Aw ye tugu a kɔ ka dugu yaala ka mɔgɔw faga. Aw kana makari, aw kana hinɛ. 6Aw ka cɛkɔrɔbaw, ni kanbelenw ni sunguruw, ni denmisɛnw ani musow bɛɛ faga, nga taamasiɲɛ be minw teen na, aw kana maga olu si la. Aw k'a daminɛ ne ka sigiyɔrɔ la.» Cɛkɔrɔba minw tun be Alabatoso ɲafɛ, u y'a daminɛ olu ma. 7O kɔ, a y'a fɔ u ye ko: «Aw ka Alabatoso nɔgɔ ka luuw fa ni suuw ye. Aw ye taga!» O la, u tagar'a daminɛ ka dugu kɔnɔ mɔgɔw faga.\n8K'u to fagali la, ne tun be n kelen na. Ne lara ka n ɲaa biri duguma ka kule ko: «Ee Matigi, Masaba! I b'a fɛ ka Isirayɛlidenw tɔɔ bɛɛ halaki n'i b'i ka dimi bɔra Zeruzalɛmu la ten wa?» 9A y'a fɔ ne ye ko: «Isirayɛli ni Zuda mara mɔgɔw ka kojugu ka bon fɔɔ ka dama tɛmɛ. Fagali be kɛ jamana faan bɛɛ la, dugu fara tilenbaliyakow la. U b'a fɔra ko Masaba ye jamana bila, ko a te foyi yera. 10O le kosɔn, ne tena makari u la, ne tena hinɛ u la. Ne bena u ka kɛwaliw jalaki ben u yɛrɛ kan.» 11Ayiwa, sɛbɛnnikɛnanw tun be fani ɲanaman tigi min gɛrɛn na, ale nan'a fɔ ko: «I ye cii min fɔ ne ye, ne y'o kɛ.»


Tim fɔlɔ 2 AKKDC08 - Ne fɛ, ne be fɛɛn fɔlɔ min ɲini - Bible Search\nTim fɔlɔ 1 Tim fɔlɔ 3\nTim fɔlɔ 2\n1Ne fɛ, ne be fɛɛn fɔlɔ min ɲini mɔgɔw fɛ, o ye nin ye: ko u ka Ala daali ni daalili sifa bɛɛ ye, ani ka barika la Ala ye mɔgɔ bɛɛ kosɔn, 2ka daalili kɛ masaw ni fangatigiw ye, waasa an ka se ka to ɲasuma ni hɛrɛ la, ka se ka kɛ mɔgɔsɔbɛw ye Ala ni mɔgɔw ɲana. 3O le ka ɲi, an'a ka di an Kisibaga Ala ye, 4ale min b'a fɛ mɔgɔ bɛɛ ka kisi ani ka se ka tiɲɛ lɔn.\nAla kelen le be yen,\nani soronanikɛla kelen dama le be yen\nAla ni mɔgɔw cɛ.\nO ye Yezu Krista ye, min ye mɔgɔ ye.\n6A y'a yɛrɛ saraka mɔgɔ bɛɛ kunmabɔli kosɔn.\nAla y'o yira waati latigɛnin na. 7- O le kosɔn, ne welela ka kɛ ciden ani waajulikɛla ye, ka siya wɛrɛw kalan u ka la Yezu la, ani ka tiɲɛ lɔn. Ne be tiɲɛ le fɔra, ne te galon tigɛra.\nPɔli be cɛɛ ni musow ladi\n8O la, ne b'a fɛ cɛɛw ka Ala daali yɔrɔ bɛɛ, k'u bolo kɔrɔta sanfɛ ka Ala daali ni dusugwɛ ye, dimi ni sɔsɔli kana sɔrɔ u kɔnɔ.\n9- O cogo kelen na fana, ne b'a ɲini musow fɛ ko u k'u yɛrɛ masiri cogo bɛnnin na, ka fani don minw b'u sutura. O ɲaji kana caya u ka masirifɛnw la, i n'a fɔ u kunsigi labɛncogo, walima ka sanu don, ani kɔnɔkisɛ ani fani sɔngɔgwɛlɛnw. 10Nga u ka masirifɛnw ka kɛ koɲuman kɛli ye, i n'a fɔ a bɛnnin be musow fɛ cogo min na olu minw ko u be siran Ala ɲa.\n11Musow ka kan k'u yɛrɛ majigi ka je ka mɛnni kɛ kalan na. 12Ne te sira di muso ma ka mɔgɔw kalan, walima ka kuntigiya kɛ cɛɛ kan, a ka kan ka je, 13- bari Adama le kɔnna ka dan fɔlɔ, o kɔfɛ, Awa sɔrɔla ka dan. 14- Adama fana ma kɔn ka sɔn nigɛli ma, nga muso le kɔnna ka sɔn a ma ka ban Ala ka fɔta ma. 15O bɛɛ n'a ta, muso bena kisi a ka denwolo kosɔn, n'a jigi tora Ala kan, ka to kanuya la, ani k'a taamacogo bɛn Ala sago ma.


Yezu sera jinaw kɔrɔ | Yezu ka ɲɛnamaya\nYezu sera jinaw kɔrɔ\nMATIYO 8:28-34 MARIKI 5:1-20 LUKA 8:26-39\nYEZU YE JINAW GWƐN U BƆRA KA TAGA DON LƐƐW LA\nKalandenw ye gwɛlɛyaba sɔrɔ baji kan. U bɔnin kɔ kurun kɔnɔ, kabako wɛrɛ b’u kɔnɔna. Jinatɔcɛ fila bɔra kaburutu la ani u be bolila ka taga Yezu kunbɛn. U ka fari yɛrɛ le! U la kelen dɔrɔn lo ka koo lakalila Bibulu kɔnɔ. N’a sɔrɔ ale lo ka fari kojugu ani jinabana b’a la kabi wagatijan ka tɛmɛ tɔɔ kelen kan.\nO cɛɛ makaritɔ fari lakolon lo. “A tun be kaburutu la ani kuluw kan suu ni tile ka to ka kule ani k’a yɛrɛ mandimi ni kabakuruw ye.” (Mariki 5:5). A tun ka fari haali fɔɔ mɔgɔw tun be siran ka tɛmɛ n’o sira ye. Dɔw y’a ɲini k’a siri, nka a tun be jɔlɔkɔw tigɛ ka bɔ a bolow n’a seenw na. Mɔgɔ si tun tɛ se a kɔrɔ.\nO cɛɛ gwɛrɛla Yezu la ani a benna a seen kɔrɔ. O tuma na, jinaw y’a lasun ka kule ko: “Mun b’an cɛ, Fɛɛn bɛɛ kuntigi Ala Dencɛ Yezu? N b’i daali Ala kama, i kana n tɔɔrɔ.” Yezu ye kuma dɔ fɔ k’a yira ko a be se jinaw kɔrɔ. A ko: “Bɔ cɛɛ la.”—Mariki 5:7, 8.\nKa tiɲɛn fɔ, jina caaman lo tun b’o cɛɛ la. Yezu ye ɲiningali kɛ ko: “I tɔgɔ be di?” A y’a jaabi ko: “Jamaba, bari an ka ca.” (Mariki 5:9). Ɔrɔmukaw ka sɔrɔdasi jamaba tun ye mɔgɔ waa caaman lo ye. O b’a yira ko jina caaman lo tun donna cɛɛ la ani a tun ka di u ye k’a niin tɔɔrɔ. U ye Yezu deli ko a “kana u ci ka taa halaki dingɛ kɔnɔ.” A be komi u b’a lɔn koo min be olu n’u kuntigi Sutana kɔnɔna.—Luka 8:31, ABM.\nLɛkuluba dɔ tun be dumuni kɛra o yɔrɔ gɛrɛfɛ. U be lɛɛ deen 2000 bɔ. Sariya sira fɛ, o bɛgɛnw tun ye fɛɛn nɔgɔninw ye ani u yɛrɛ tun man kan ka kɛ Yahutuw fɛ. Jinaw y’a fɔ ko: “Sabali k’an bila ka taga don lɛɛ nunu na.” (Mariki 5:12). Yezu sɔnna min kɛ, lɛɛ 2000 nunu bɛɛ girinna ka jigi ka bɔ kulu kan ka taga ben baji la.\nLɛɛ kɔrɔsibagaw y’o koo ye minkɛ, u teliyara ka taga o lakali dugumɔgɔw ani dugu gɛrɛfɛmɔgɔw ye. Mɔgɔw bɔra ka taga a filɛ min kɛra. U sera tuma min na, u y’a ye ko jinaw tun be cɛɛ min na, a kɛnɛyara ani a ɲɛmalɔnin lo sisan. Kabako, a yɛrɛ ye fani don ani a siginin be Yezu seen kɔrɔ!\nMɔgɔ minw y’o koo mɛn wala u ye cɛɛ ye, u siranna sabu u t’a lɔn min b’u kɔnɔna. U y’a gwan Yezu kun ko a ka bɔ u ka mara la. Tuma min na Yezu be donna kurun kɔnɔ ka taga, o cɛɛ ye Yezu deli a k’a to ale be tugu a kɔ. Nka Yezu y’a fɔ a ye ko: “Taga soo. Matigi Ala hinɛna i la ka koba min kɛ i ye, i ka taga o lakali i ka somɔgɔw ye.”—Mariki 5:19.\nYezu be mɔgɔ minw kɛnɛya, a b’a fɔ u ye ko u kana o fɔ mɔgɔ si ye. Mun na do? A t’a fɛ mɔgɔw ka basigi lakalita kabakomanw kan ka kɛ ni miiriya tilenbaliw ye ale koo la. Nka, jinatɔ nin kɛnɛyako ye dalilu barikaman ye dugumɔgɔw fɛ. O be Yezu ka setigiya yira u la. Yezu tɛna se ka u minw kunbɛn, o cɛɛ be se ka seereya kɛ u ye. A ka seereya bena kɛ sababu ye fana ka mɔgɔw dɛmɛ ka tiɲɛn lɔn lɛɛ nunu tunuko la. O kama, Yezu ye min kɛ cɛɛ ye, cɛɛ tagara ani a y’a daminɛ k’o lakali Dekapoli mara la.\nJinatɔcɛ fila minw ye Yezu kunbɛn, mun na u la kelen dɔrɔn lo ka koo lakalila Bibulu kɔnɔ?\nJinaw yɛrɛ b’a lɔn ko mun lo b’u kɔnɔna?\nYezu ye min kɛ jinatɔcɛ ye, mun na Yezu ko a ka taga o fɔ mɔgɔw ye?\nA ci dɔ ma A ci dɔ ma Yezu sera jinaw kɔrɔ\njy sap. 45 ɲɛɛ 114-115


Kod 16 AKKDC08 - Abramu muso Sarayi tun ma deen sɔrɔ a - Bible Search\nKod 15 Kod 17\n1Abramu muso Sarayi tun ma deen sɔrɔ a fɛ. Jɔnmuso dɔ tun b'a fɛ, Ezipitika tun lo, a tɔgɔ ko Agari. 2Sarayi y'a fɔ Abramu ye ko: «Masaba ma ne sɔn deen la. O la, taga la ni ne ka jɔnmuso ye, n'a sɔrɔ ne bena deenw sɔrɔ ale fɛ.» Abramu sɔnna Sarayi ka kuma ma. 3Abramu muso Sarayi y'a ka jɔnmuso Agari d'a ma a k'a kɛ a muso ye, min tun bɔra Ezipiti. O y'a sɔrɔ u tun ye saan tan sɔrɔ sigi la Kanaan jamana kɔnɔ. 4Abramu lara ni Agari ye, a ye kɔnɔ ta. A y'a ye ko ale ye kɔnɔ sɔrɔ tuma min na, a tun t'a kuntigi jati tugu. 5Sarayi y'a fɔ Abramu ye ko: «Ele le kɛra sababu ye tɔɔrɔ nin ye ne sɔrɔ gwansan. Ne le ye n ka jɔnmuso d'i ma. Sisan a y'a ye ko a kɔnɔman lo minkɛ, a te ne jatira tugu. Masaba le bena ne ni ele bɔ ɲɔgɔn na.» 6Abramu ye Sarayi jaabi ko: «I ka jɔnmuso b'i bolo. Fɛɛn min ka d'i ye, i k'o kɛ a la.» O la, Sarayi ye Agari minɛko juguya k'a tɔɔrɔ fɔɔ a bolila ka bɔ a kɔrɔ.\n7Masaba ka mɛlɛkɛ ye Agari ye jii bɔyɔrɔ dɔ daa la kongokolon kɔnɔ, Suri sira daa la. 8A y'a fɔ a ye ko: «Sarayi ka jɔnmuso Agari, i bɔra min? I be taga min?» Agari y'a jaabi ko: «Ne be bolila n kuntigi Sarayi ɲa.» 9Masaba ka mɛlɛkɛ y'a fɔ a ye ko: «Segi ka taga i kuntigi fɛ ka kolo a ye. 10Ne bena i kɔmɔgɔw caya kosɔbɛ fɔɔ u tena se ka jati. 11I kɔnɔman lo. I bena dencɛ wolo, i ben'a tɔgɔ la ko Isimayɛli,f bari Masaba y'i makaritɔ kaan mɛn. 12Deen nin bena kɛ i n'a fɔ kongofali! A bena mɔgɔ bɛɛ kɛlɛ, mɔgɔ bɛɛ ben'a kɛlɛ. A ben'a sigiyɔrɔ jaɲa a balimaw bɛɛ la ka to a danna.»g\n13Masaba min tun kumana Agari fɛ, Agari y'ale wele ko: «I ye Ala ye min be ne yera,» bari a ko: «Min ye ne ye, yala ne y'a ye sɔbɛ la wa?» 14O le kosɔn, u be kɔlɔn nin wele Laayiroyih kɔlɔn. Kɔlɔn nin be Kadɛsi ni Bɛrɛdi furancɛ la.\n15- Agari ye dencɛ wolo Abramu ye. A ye dencɛ min wolo, Abramu y'o tɔgɔ la ko Isimayɛli. 16Agari ye Isimayɛli wolo Abramu ye tuma min na, o y'a sɔrɔ Abramu sii tun be saan bi seegi ni wɔɔrɔ.


Kod 37 AKKDC08 - Yakuba tun sigira Kanaan jamana na, a - Bible Search\nKod 36 Kod 38\nYusufu ka siko\n1Yakuba tun sigira Kanaan jamana na, a facɛ tun sigira yen fana. 2Yakuba ka denbaya ka kokɛta filɛ nin ye:\nYusufu ye saan tan ni wolonwula sɔrɔ tuma min na, a tun be to ka ta'a facɛ ka sagaw ni baaw dɛndɛ n'a kɔrɔw ye.\nYusufu tun ye denmisɛn ye, a tun be to ka taga ni a bamusofitini Bila ni Zilipa ka deenw ye kongo. N'u segira ka na, olu tun be to ka kojugu minw kɛ, a tun be to k'o bɛɛ fɔ u facɛ ye.\n3Yusufu koo tun ka di Yakuba ye ka tɛmɛ deen tɔ nunu kan, bari ale lo tun kɛr'a ka cɛkɔrɔbaya waati deen ye, a tun ye foroca ɲanaman dɔ kalan Yusufu ye. 4A kɔrɔw nan'a ye k'u dɔgɔcɛ koo le ka di u facɛ ye ka tɛmɛ olu kan, u y'a kɔniya, fɔɔ u tun te se ka kumaɲuman fɔ a ye tugu.\n5Loon dɔ, Yusufu ye siko dɔ kɛ. A y'o ɲafɔ a kɔrɔw ye minkɛ, dɔ faral'a kɔniyako kan u fɛ. 6A y'a fɔ u ye ko: «Ne ye siko min kɛ, aw y'o mɛn dɛ. 7K'an to foro kɔnɔ n'an be suman tigɛra, k'a siri, ne ye min siri, ale wilila ka lɔ a juu kan, aw bɛɛ taw lɔra k'a lamini k'u kuun biri n ta kɔrɔ.» 8A kɔrɔ nunu y'a fɔ a ye ko: «I b'a fɛ ka kɛ an ka faama ye kɛ, walima anw kuntigi?» U y'a kɔniya kosɔbɛ tugu siko ni kuma nunu kosɔn.\n9Yusufu ye siko dɔ wɛrɛ kɛ k'o fɔ a kɔrɔw ye tugu ko: «Ne ye siko dɔ kɛ tugu. Ne ye tile, ni kalo ani lolo tan ni kelen ye, u bɛɛ ye u kunbiri gwan ne ɲakɔrɔ.» 10A y'o siko nin fɔ a facɛ ye fana i n'a fɔ a y'a fɔ a kɔrɔw ye cogo min na. A facɛ y'a sɔngɔ ko: «O ye mun siko ye? I be miiri ko ne n'i bamuso n'i kɔrɔw ka kan k'an kunbiri gwan e ɲakɔrɔ wa?» 11- A kɔrɔw y'a kɔniya, nga a facɛ ye o koo bɛɛ to a hakili la.\nYusufu kɔrɔw b'a feere\n12Waati dɔ, Yusufu kɔrɔw tagara Sisɛmu mara la waasa k'u faa ka begɛnw dɛndɛ yen. 13Yakuba y'a fɔ Yusufu ye ko: «I kɔrɔw ma taga Sisɛmu janko ka saga dɛndɛ o yɔrɔ la wa? Na ne b'i ci u fɛ.» A ko ɔnhɔn. 14Yakuba ko: «Taga i kɔrɔw filɛ ni hɛrɛ b'u la, ani begɛnw fana, i be segi ka na u kibaruya fɔ ne ye.» O y'a sɔrɔ u siginin tun be Eburɔn mara la. Yusufu bɔra ka taga Sisɛmu.\n15A munumununa ka taga bɔ mɔgɔ dɔ kan kongo kɔnɔ, ale y'a ɲininga ko a be mun le ɲinina. 16Yusufu y'a jaabi ko: «Ne be ne kɔrɔw le yɔrɔ ɲinina. U be begɛn dɛndɛna yɔrɔ min, i te sabali ka o yɔrɔ fɔ ne ye wa?» 17O tigi y'a fɔ a ye ko: «U bɔra yan ka taga, ne tun y'a mɛn u fɛ k'u be taga Dotan.»\nYusufu tagar'a kɔrɔw kɔ ka taga u sɔrɔ Dotan. 18U y'a natɔ ye yɔrɔjan dɔrɔn, yanni a ka se u fɛ, u bɛnn'a la ko u ben'a faga. 19U y'a daminɛ k'a fɔ ɲɔgɔn ye ko: «Sikotigi nin natɔ filɛ. 20An k'a faga k'a fili kɔlɔnkolon nunu dɔ kɔnɔ, o kɔ an be ta'a fɔ soo ko waraba dɔ y'a minɛ k'a ɲimi, o la, an ben'a ye a ka siko nunu bena kɛ cogo min na.»\n21Urubɛn, min ye u bɛɛ kɔrɔ ye, ale ye o mɛn minkɛ, a tun b'a fɛ k'a nii kisi. O la, a ko: «An kan'a faga. 22An kan'a joli bɔn, an tigɛ kana l'a kan, an k'a minɛ k'a fili kɔlɔnkolon nin kɔnɔ yan kongo la.» Bari a tun b'a fɛ ka segi ka n'a bɔ ka taga n'a ye u faa fɛ, a tun b'a fɛ k'a kisi.\n23Yusufu ser'a kɔrɔw fɛ tuma min na, u y'a minɛ k'a ka forocaɲuman nin bɔ a kaan na, 24k'a ta k'a fili kolonkolon nin kɔnɔ. Jii tun te a kɔnɔ. 25O kɔ, u tagara sigi ko u be dumuni kɛ.\nU k'u be filɛli kɛ. U ye ɲɔgɔmɛtigi dɔw natɔ ye ka bɔ Galaadi mara la. Isimayɛlidenw tun lo. Yiriji kasadiman sifa dɔw ani fɛɛn wɛrɛ min kasa ka di, o tun doninin be u ka ɲɔgɔmɛw kan n'u be taga n'u ye Ezipiti. 26Zuda y'a fɔ a balimaw ye ko: «An bena mun tɔnɔ sɔrɔ n'an y'an dɔgɔcɛ faga k'a dogo? 27An k'a feere Isimayɛliden nunu ma, an kan'a faga, an dɔ lo, an dɔgɔcɛ yɛrɛ lo.» U sɔnna Zuda ka kuma ma.\n28- U ye Yusufu bɔ kolonkolon nin kɔnɔ, k'a feere warigwɛ kuru mugan na Isimayɛlidenw ma. Madiyan jagokɛlaw tun lo, olu y'a minɛ ka taga n'a ye Ezipiti. 29O kɔ, Urubɛn kɔsegira ko a ben'a filɛ kɔlɔn kɔnɔ. A ma Yusufu ye yen, o la, a y'a ka faniw faran, 30ka segi ka ta'a dɔgɔw fɛ k'a fɔ u ye ko: «Deen nin te yen, ne bena kɛ di?»\n31U ye bakɔrɔnin dɔ minɛ k'o faga, ka Yusufu ka fani don o joli la, 32ka sɔrɔ k'a ci u facɛ ma ko a k'a filɛ yala n'a deen ka foroca nin lo, k'olu y'o le ye. 33Yakuba y'a lɔn ko a deen Yusufu ka foroca lo, a kulera, ko: «Ne deen ka foroca lo, waraba y'a minɛ!» 34A y'a ka faniw faran, ka dusukasifani ta k'o don a kaan na, k'a deen sanga kɛ, a ka dusukasi ma ban joona. 35A deen cɛmanw ni musomanw bɛɛ nana waasa k'a jigi tugu, a ma sɔn. A y'a fɔ ko: «Ne be sa nin dusukasi nin la ka fara n deen kan.» A tora kasi la a deen kosɔn.\n36Madiyan nunu tagara Yusufu feere Ezipiti, Ezipiti masacɛ kɔlɔsibagaw kuntigi Potifari ma.


Zer 3 AKKDC08 - «Ni cɛɛ y'a muso furu sa, n'a fana - Bible Search\nZer 2 Zer 4\nIsirayɛlidenw be kakalaya kɛ\n1«Ni cɛɛ y'a muso furu sa,\nn'a fana tagara furu cɛɛ wɛrɛ ma,\ncɛɛ fɔlɔ nin be se ka segi ka ta'a minɛ tugu wa?\nAyi, o bena jamana nɔgɔ.\nIsirayɛlidenw, aw minw ye kakalaya kɛ\nni fɛɛn caaman ye,\naw be tila k'a fɔ ko aw bena segi ne fɛ tugu wa?\n2Aw k'aw ɲaa kɔrɔta ka kulujanw filɛ,\nu jumɛn be yen n'aw ma kakalaya kɛ yen?\nAw tun be sigi siradaw la\nk'aw ka kakalaɲɔgɔn kɔnɔ,\ni ko Arabu be sigi kongokolon kɔnɔ cogo min na.\nAw ye jamana nɔgɔ n'aw ka tilenbaliya,\nn'aw ka kakalaya ye.\n3O la, sanji te nana tugu.\nNga aw y'aw ɲaa ja i ko kakalamuso,\naw yɛrɛ ma maloya.\n4Nga sisan, aw te nin ye n'aw be kulera ne nɔɔ fɛ wa?\nK'a fɔ ko: ‹An Faa,\nan denmisɛn waati teri lo.\n5A ka dimi te ban wa?\nA bena o mara fɔɔ tuma bɛɛ wa?›\nAw b'o le fɔ,\nk'a sɔrɔ aw be tugu ka kojugu kɛ.»\nIsirayɛli ni Zuda tilennin tɛ\n6- Masaba y'a fɔ ne ye Zoziyasi ka masaya tile la ko: «Isirayɛli mara mɔgɔ tilenbaliw ye min kɛ, i y'o ye kɛ. A ka mɔgɔw tun tagara kulujanjanw bɛɛ kan, ani yirituw kɔnɔ ka kakalaya kɛ. 7Ne tun b'a fɔra n yɛrɛ kɔnɔ ko: ‹N'a tilara o bɛɛ la, a ben'a ɲaa yɛlɛma n faan fɛ.› Nga, a ma o kɛ fewu. A balimamuso Zuda janfamɔgɔ nin y'o ye. 8Ne ye Isirayɛli mara mɔgɔ tilenbaliw ka furu sa, u ka kakalaya bɛɛ kosɔn. A balimamuso Zuda mara janfamɔgɔ nin y'a ye, o bɛɛ n'a ta, a ma siran. Ale fana tor'a ka kakalaya la. 9Isirayɛli mara mɔgɔw ye kakalaya kɛ ka kabakuru ni lɔgɔw sɔn joow ye, u yɛrɛ ma maloya, o sababu la, jamana nɔgɔra. 10O bɛɛ kɔ, a balimamuso Zuda mara janfamɔgɔ nunu ma u ɲaa sin ne ma n'u kɔnɔ bɛɛ ye. U y'o kɛ ni kɔnɔfin ye. Ne Masaba le ko ten.»\nZuda mara kɔsegiko Ala ma\n11Masaba y'a fɔ ne ye ko: «Isirayɛli mara mɔgɔ tilenbali nunu fana bele ka fisa ni Zuda mara janfamɔgɔ nunu ye. 12Taga wango la kɔgɔdugu ɲafan fɛ ko:\nIsirayɛli mara mɔgɔ tilenbaliw,\nsɔn ne ma.\nNe tena n ɲaa sisi aw ma tugu,\nbari, ne ye makaritigi ye.\nNe diminin tena to kudayi.\n13Aw ka sɔn aw filiyɔrɔ ma:\nAw murutira ne Masaba aw ka Ala ma.\nAw tun bolibolila lonanw ka joow kɔ yirituw bɛɛ kɔrɔ.\nO la, aw ma mɛnni kɛ ne fɛ.\nNe Masaba ko ten.\n14«Deen tilenbali nunu! Aw ye sɔn ne ma. Ne Masaba le ko ten. Bari, ne le ye aw tigi ye. Ne bena mɔgɔ kelen bɔ dugu dɔ la, ka fila bɔ fadenyabolo dɔ la, ka na n'aw ye *Siyɔn dugu kɔnɔ. 15Ne bena ɲamɔgɔɲumanw di aw ma ne yɛrɛ sago la. Minw bena janto aw la ni lɔnniya ni hakilitigiya ye.\nƝɔgɔnlajɛnniba, Masaba kɔrɔ\n16«N'aw nana buguya kosɔbɛ jamana kɔnɔ tuma min na, ne Masaba le ko ten. U tena Masaba ka layidu taamasiɲɛ kɛsu koo fɔ tugu. U tena miiri a la tugu, u hakili tena jigi a la tugu. U mako tena kɛ a la tugu, u ten'a bɔɲɔgɔnko wɛrɛ dilan tugu. 17O tuma na, u bena Zeruzalɛmu wele ko: ‹Masaba ka masasigilan.› Siyaw bɛɛ bena na ɲɔgɔn lajɛn Zeruzalɛmu, janko ka ne Masaba tɔgɔ boɲa. U tena u jaa gwɛlɛya ka tugu u ka miirijuguw kɔ tugu. 18O tuma na, Zuda ni Isirayɛli mara mɔgɔw bena jɛn ka bɔ kɔgɔdugu ɲafan jamana fɛ ka na nin jamana nin kɔnɔ, ne ye min di u faaw ma.\nMɔgɔ tilenbaliw be sɔn Ala ma\n19«Ne tun y'a fɔ n kɔnɔ ko:\n‹Ne bena aw jati n dencɛw cɛma,\nka jamanaɲuman di aw ma,\nmin ka ɲi ni siyaw bɛɛ sigiyɔrɔw ye.›\nNe tun ko:\n‹Aw bena ne wele ko aw Faa.\nKo aw tena bɔ ne kɔ tugu.›\n20Nga, aw Isirayɛlidenw ye ne janfa,\ni ko muso b'a cɛɛ janfa cogo min na.\n21Mankan dɔw be wilila kulujanw kunna,\nIsirayɛlidenw kasikan n'u daalilikan lo.\nBari, u ye sirajugu ta\nka ɲinɛ ne Masaba u ka Ala kɔ.\n22«Deen tilenbali nunu! Aw ye segi.\nNe bena aw dɛmɛ ka tilenbaliya dabila.»\nTiɲɛ na, an be nana i fɛ,\nbari e le ye Masaba ye, an ka Ala.\n23Tiɲɛ na, kuluw kan fɛɛnw\nn'a mankanw bɛɛ ye fuu ye.\nSɔbɛ la, Isirayɛli ka kisili be bɔ\nMasaba an ka Ala le fɛ.\n24*Baali sɔnko ye an faaw ka baara tɔnɔ bɛɛ cɛn\nkabini an denmisɛnman,\nu ka begɛnw bɛɛ, ani u deen cɛman ni musomanw.\n25An ka kan ka maloya k'an kuun surun.\nBari, an ye Masaba an ka Ala hakɛ ta,\nanw, n'an faaw,\nkabini an denmisɛn tuma\nfɔɔ ka n'a bila bii la.\nAn ma mɛnni kɛ Masaba an ka Ala fɛ.


Mat 7 AKKDC08 - «Aw kana tɔw kiti, janko Ala kana aw - Bible Search\nMat 6 Mat 8\nYezu ko an kana ɲɔgɔn kiti\n1«Aw kana tɔw kiti, janko Ala kana aw kiti. 2- Aw be tɔw kiti cogo min na, Ala bena aw kiti ten. Aw be tɔw ta suma ni sumanikɛfɛn min ye, Ala fana bena aw ta suma n'o le ye. 3Kalafitini min b'i balima ɲaa na, mun na i b'o filɛ k'a sɔrɔ lɔgɔkuru b'i ta la, i t'o ye wa? 4I do be se k'a fɔ i balima ye cogo di ko: ‹A to n be kala nin bɔ i ɲaa na›, k'a sɔrɔ lɔgɔkuru b'i ta la? 5Namaramɔgɔ, lɔgɔkuru min b'i ta la, o bɔ fɔlɔ. O la, i bena yeli kɛ ka ɲa, ka kala bɔ i balima ɲaa na.\n6«Aw kana fɛɛn senuman di wuluw ma, n'o tɛ, u bena yɛlɛma k'aw cin. Aw kana aw ka kɔnɔkisɛ sɔngɔgwɛlɛnw bila lɛɛw kɔrɔ, n'o tɛ, u bena na u dɔn k'u cɛn.\nAw k'aw makoyafɛnw daali Ala fɛ\n7«Aw k'aw ka makoyafɛn daali Ala fɛ, a bena o d'aw ma. Aw mako be fɛɛn min na, aw k'o ɲini, aw ben'a sɔrɔ. Aw ka daa kɔkɔ, daa bena yɛlɛ aw ye. 8Bari mɔgɔ o mɔgɔ man'a makoyafɛn daali Ala fɛ, Ala bena o di o tigi ma. Min man'a makoyafɛn ɲini, o tigi b'o sɔrɔ. Daa bena yɛlɛ daa kɔkɔbaga ye. 9Denfa jumɛn be sɔn ka kabakuru d'a deen ma k'a sɔrɔ a ye buru le daali a fɛ? 10Walima n'a ye jigɛ daali a fɛ, n'a bena sɔn ka saa d'a ma? 11Aw minw ka jugu, n'aw be sɔn ka fɛnɲumanw di aw deenw ma, aw Faa min be sankolo la, ale tena fɛnɲuman di a daalibagaw ma ka tɛmɛ aw ta kan wa?\n12- «Aw b'a fɛ mɔgɔ tɔw ka koo min kɛ aw ye, aw fana k'o ɲɔgɔn kɛ u ye. O le fɔra sariya ni kiraw ka sɛbɛw kɔnɔ.\nSirafitini ni siraba\n13«Aw ka sirafitini ta. Siraba kɔni taama ka di, nga a be taga ni mɔgɔ ye halakiyɔrɔ la. Mɔgɔ caaman do b'o le ta. 14Aw ka sirafitini ta ka taga don ni dafitini ye, a taama kɔni ka gwɛlɛ, a taabagaw man ca, nga a be taga ni mɔgɔ ye hɛrɛ yɔrɔ la.\n(Mat 12.33; Luka 6.43-44)\n15«Mɔgɔ minw be galon tigɛ k'olu ye kiraw ye, aw k'aw yɛrɛ kɔlɔsi olu la. N'u be na aw fɛ, u b'u yɛrɛ kɛ sagaw ye k'a sɔrɔ waraw lo. 16Aw bena u lɔn u ka kɛwaliw fɛ. Mɔgɔ te pekun tigɛ ŋɔniyiri kan. Toro fana te sɔrɔ balansanyiri la. 17Yiriɲuman deen le ka di, nga yirijugu deen man di. 18Yiriɲuman te se ka denjugu kɛ, yirijugu fana te se ka denɲuman kɛ. 19- Yiri o yiri te denɲuman kɛ, u bena o tigɛ k'a fili tasuma na. 20- O cogo kelen la, mɔgɔ minw be galon tigɛ k'olu ye kira ye, aw bena u lɔn u ka kɛwaliw fɛ.\nJɔn le bena don arijana na?\n(Luka 6.46; 13.27)\n21«Mɔgɔ minw be ne wele ko ‹Matigi, Matigi,› olu bɛɛ tena don *sankolo masaya la, fɔɔ ne Faa min be sankolo la, ale sagokɛlaw. 22Ni Ala ka kitilon nana se, mɔgɔ caaman ben'a fɔ ne ye ko: ‹Matigi, an ye kiraya kɛ e tɔgɔ la, ka jinaw gwɛn ka bɔ mɔgɔw la e tɔgɔ la, ka kabako caaman kɛ e tɔgɔ la.› 23- O loon na, ne ben'a fɔ u ye ko: ‹Ne t'aw lɔn, aw kojugukɛlaw ka bɔ n kɔrɔ.›\nBoon min lɔra fara kan ani min lɔra cɛncɛn kan\n(Mar 1.22; Luka 4.32; 6.47-49)\n24«Ne ye kuma minw fɔ sisan, ni mɔgɔ min y'o bato, o tigi be i n'a fɔ hakilitigi min y'a ka boon lɔ fara kan. 25Sanjiba nana ni fɔɲɔba ye, jii cayara, nga o si ma se ka boon nin ben, bari a juu siginin tun be fara kan. 26Nga, mɔgɔ min b'o kuma mɛn, n'a t'a bato, o tigi be i n'a fɔ naloman min y'a ka soo lɔ cɛncɛn kan. 27Sanjiba nana ni fɔɲɔba ye, jii cayara, boon benna ka mugumugu.»\n28- Yezu y'o kumaw fɔ ka ban tuma min na, jama bɛɛ kabakoyara a ka mɔgɔ kalancogo la, 29bari a tun t'u kalan i n'a fɔ sariya karamɔgɔw be to k'u kalan cogo min na. Nga a tun b'u kalan i n'a fɔ koo tigi.